text:
ང་ཚོ་ནི་བོད་ཨ་མདོའི་འབྲོག་ཁུལ་ཀྱི་རང་སྐད་སློབ་སྦྱོང་བྱེད་པའི་ཚོགས་པ་ཆུང་ཆུང་ཞིག་ཡིན། ང་ཚོའི་སྡོད་ཡུལ་ནི་མཚོ་སྔོན་ཞིང་ཆེན་གསེར་ཆེན་རྫོང་ཆོས་རྗེ་ཡུལ་ཚོའི་ཆུ་ཀྱཱ་སྡེ་བ་ཡིན། ད་ལྟའི་ཆ་འདི་ལ་སྤྱི་ཚོགས་ཕྱོགས་ཡོངས་སུ་དཔལ་འབྱོར་གྱི་ཆ་རྐྱེན་ཇེ་བཟང་དང་རིག་གནས་སྣ་མང་ཅན་དུ་འགྱུར་བའི་སྣང་ཚུལ་ཞིག་འདུག ཡིན་ཡང་དུས་སྐབས་གསར་བ་འདིའི་ནང་དུ་ཕྱི་ཐོན་རིག་གནས་སོགས་བརྒྱུད་དེ་བོད་ཀྱི་སྔར་ཡོད་ཀྱི་རིག་གནས་ལའང་གདོང་གཏུག་དང་གཙུབ་བརྡར་མང་པོ་བྱེད་ཀྱིན་འདུག སྐད་རིགས་ནི་དེའི་ཁྲོད་ཀྱི་རིགས་ཤིག་རེད་སྙམ། དངོས་པོ་གསར་བ་དང་གློག་བརྙན་རླུང་འཕྲིན་སོགས་གསར་ལམ་གྱི་རྣམ་པ་མང་པོ་ཞིག་ལ་བརྟེན་སྔར་བྱུང་མ་མྱོང་བའི་ཐ་སྙད་གསར་བ་མང་པོ་ཞིག་བྱུང་བ་དང་། དེ་དག་ཡང་དག་གིས་བོད་སྐད་དུ་སྒྱུར་མ་ཐུབ་པའམ། ཡང་ན་བསྒྱུར་ཡོད་པའི་དབང་དུ་བཏང་ཡང་གཞི་རིམ་དུ་ཁྱབ་གདལ་དང་སློབ་སྦྱོང་བྱེད་མ་ཐུབ་པས་སྐད་རིགས་མང་པོ་ཉ་ཉོག་གིས་བསྲེས་པའི་བསྒྲགས་སྐད་དམ་བསྲེས་སྐད། རྒན་རྒྱ་གྲོལ་ལགས་ཀྱི་རྗོད་ཚུལ་ལྟར་ན་འདྲེ་སྐད་ཀྱི་ངན་ཤུགས་ཤིག་གང་སར་ཆགས་ཀྱིན་འདུག དེ་དང་བསྟུན་ང་ཚོའི་ཚོགས་པ་ཆུང་ཆུང་འདིའང་སྨྱུ་གུ་འབུས་པ་ནས་ཀྱག་ཀྱོག་གིས་ནར་སོན་ལ་རེ་སྒུག་བྱེད་བཞིན་ཡོད་པ་དང་། རྗེས་རབས་པ་དག་ལ་རེ་བ་ཆེན་པོས་གཏམས་པ་དང་རང་གི་སྐད་དང་ཡི་གེའི་བདག་པོར་འགྱུར་བའི་སྨོན་ལམ་འདེབས་པའི་ཆ་ནས་བྱམས་བརྩེའི་སྣོད་བཅུད་ཉམས་གསོ་མེས་པོའི་སྨྲ་བརྗོད་གཙང་སེལ་ཀུན་ཕན་ལས་སྒྲུབ་ཚོགས་པ་ཞེས་པའི་ཚོགས་མིང་བཏགས་ཡོད།
ང་ཚོའི་ཚོགས་པ་འདི་ནི་ཐོག་མར་ཆོས་རྗེ་ཡུལ་ཚོའི་སྡེ་བ་འགས་མཉམ་སྒྲུབ་ཀྱིས《རིགས་ཞེན་དུང་གི་རང་མདངས》ཟེར་བའི་དེབ་ཅིག་བསྐྲུན་པ་དང་། དེབ་དེ་ལ་སྡེ་བའི་ནང་ནས་ཀྱང་མི་མང་པོ་ཞིག་གིས་མ་དངུལ་བཏང་ནས་རྒྱབ་སྐྱོར་བྱས་པ་རེད། རྗེས་སུ་དེབ་དེ་སྡེ་བའི་ནང་དུ་རིན་མེད་གཟིགས་འབུལ་བགྱིས་པ་རེད། དེའི་ཤུགས་རྐྱེན་གྱིས་སྡེ་བའི་ནང་དུའང་ཐ་སྙད་གསར་བའི་སློབ་སྦྱོང་གི་རླབས་རྒྱུན་ཞིག་འཕྱུར་བ་དང་། ཐོག་མར་སྡེ་བའི་རུ་ཁག་གི་འགན་ཁུར་པ་སོ་སོས་འགན་ཁུར་བའི་རྣམ་པས་དུས་ཡུན་ཅུང་ཙམ་སོང་པ་རེད། ཡིན་ཡང་། རྗེས་ནས་དེའང་འཚམས་ཆད་འགོ་བརྩམས་སོང་། དེའི་རྐྱེན་གྱིས་ཕ་སྐད་སྲུང་སྐྱོབ་དང་ཐ་སྙད་གསར་བའི་སློབ་སྦྱོང་གི་ལས་ཀ་དེ་མཚམས་མ་འཆད་ན་འདོད་དེ་རང་གི་ནུས་པ་དང་བསྟུན་པའི་ཤུགས་རེ་རྒྱག་ཅི་ཐུབ་བྱས་པ་ཡིན། ཐོག་མར་ཐ་སྙད་གསར་བ་སློབ་པའི་ང་ཚོའི་ཚོགས་པ་འདི་ལ་མིའང་མང་པོ་ཞིག་འདུས་ཡོད་པ་མ་རེད། སྡེ་བའི་ནང་གི་ཁྱིམ་ཚང་སོ་སོ་ལ་མཚོན་ནའང་དེའི་གལ་ཆེན་རང་བཞིན་དང་གཙོ་བོའི་ཆ་དེ་ལ་ངེས་ཤེས་ཟབ་མོ་ཞིག་བྱུང་ཐུབ་ཀྱིན་མི་འདུག ཡིན་ཡང་། རྗེས་སུ་རིམ་བཞིན་ཚོགས་པའི་ནང་དུ་ཞུགས་པའི་མིའང་ཇེ་མང་དུ་སོང་བ་དང་། དེ་ནི་གཙོ་བོ་ན་གཞོན་དག་གིས་གྲུབ་པ་དང་རྒན་པོ་རེ་འགའ་ཡང་ནང་དུ་ཞུགས་སོང་པ་དེས་ང་ཚོ་ལ་སྟོབས་ཤུགས་བླ་མེད་ཅིག་སྤྲད་སོང་།
དྲང་མོར་བཤད་ན་ཐ་སྙད་གསར་བར་སློབ་སྦྱོང་གི་སྐོར་ནས་དུས་རྒྱུན་དུ་ལས་ཀ་ཞིག་གཉེར་རྒྱུ་དེ་ཤིན་ཏུ་དཀའ་པོ་འདུག གཅིག་ནས་དེ་ལ་མ་དངུལ་གྱི་རྒྱབ་སྐྱོར་མེད་པ་དང་། གཉིས་ནས་ཁྱིམ་ཚང་སོ་སོས་རང་རང་གི་ཁ་རྒྱབ་དང་མ་འོངས་པ་ལའང་འདང་རྒྱག་དགོས་པས་ཉིན་ལྟར་དུ་ཐ་སྙད་གསར་བ་སློབ་སྦྱོང་གི་ཐད་དུ་དུས་ཚོད་ཕུད་ཐུབ་མཁན་ཡོད་པ་མ་རེད་ལ། ཡོད་ཀྱང་སྲིད་པ་མ་རེད། དེ་མིན་ཐ་སྙད་ཚོགས་པར་ཞུགས་པའི་ན་གཞོན་དག་ལ་མཚོན་ནའང་ཁ་ཐོར་དུ་གནས་ཤིང་། དུས་རྒྱུན་སློབ་སྦྱོང་གི་ཐད་ནས་ཕན་ཚུན་ལ་དྲི་བ་སོགས་ཡོད་ཀྱང་དྲི་བའི་སྟབས་མི་བདེ་བ་དང་སློབ་སྦྱོང་གི་སྟབས་ཀྱང་མི་བདེ་བ་ཞིག་རེད།
སློབ་སྦྱོང་གི་ཐད་ནས་ང་ཚོས་ཐོག་མར《རིགས་ཞེན་དུང་གི་རང་མདངས》ཞེས་པའི་དཔེ་ཆ་དེ་ཁྲིད་པ་དང་། དཔེ་ཆ་དེའི་ཁྲོད་ཀྱི་མིང་ཚིག་དག་ཁྲིད་ཚར་ནས་མཐར་ཕྱིན་ཞིང་། སློབ་མ་དག་གིས་སྦྱངས་འབྲས་ཀྱང་བཟང་པོ་ཞིག་བླངས་སོང་ཞེས་བཤད་ཆོག ཡིན་ཡང་། ང་ཚོའི་སློབ་ཁྲིད་བྱེད་པ་ལའང་སྟབས་ཤིན་ཏུ་མི་བདེ་བ་འདུག ང་ཚོ་ལ་གཏན་འཁེལ་གྱིས་སློབ་ཁང་མེད་པ་དང་། དེ་ལས་གཞན་པའི་མལ་ཁང་སོགས་མེད་པ་དེ་བས་ཀྱང་ཅི་བཤད། དེ་བས་ང་ཚོས་སློབ་སྦྱོང་བྱེད་སྐབས་རེས་བསྐོར་ནས་ཁྱིམ་ཚང་རེ་ལ་བྱིན་ཏེ་སློབ་སྦྱོང་བྱས་པ་ཡིན་ལ། དེའང་ཉིན་མོར་ཚང་མར་རང་རང་སར་ལས་ཀ་ཡོད་པས་མཚན་མོར་ཕྱོགས་སོ་སོ་ནས་ཁྱིམ་ཚང་ཞིག་ལ་འདུས་ཤིང་། ཆུ་ཚོད་གཉིས་གསུམ་གྱི་རིང་ལ་སློབ་སྦྱོང་བྱས་རྗེས་ཡང་བསྐྱར་རང་རང་སར་འགྲོ་དགོས་པ་རེད། དེ་ལས་འབྲོག་པའི་ཁྱིམ་ཚང་དག་ལ་མཚོན་ན་རུབ་སྡོད་ཀྱིས་མཉམ་གཅིག་ཏུའང་མེད་པས་སྐབས་རེར་ང་ཚོས་འཕྲུལ་རྟ་སོགས་ཞོན་ནས་འགྲོ་དགོས་པ་དང་། བར་ཐག་སྤྱི་ལེ་བཅུ་ཕྲག་ཡོད་སར་འགྲོ་དགོས་པའང་འདུག དེ་ལྟར་སློབ་སྦྱོང་བྱེད་པ་དེས་སྐབས་ལ་ལར་སྤྲོ་སྣང་ཞིག་སྟེར་ཐུབ་པ་དང་། སྐབས་ལར་སྟབས་མི་བདེ་བའི་དཀའ་ཁག་གི་ཚོར་བའང་སྐྱེ་རུ་འཇུག་པ་རེད།
བྱ་འགུལ་གྱི་ཐད་དུ་ང་ཚོས་སློབ་སྦྱོང་བྱས་ཚར་རྗེས་རང་རང་སར་བསྐྱར་སྦྱོང་བྱེད་པ་དང་། དུས་ཚོད་ཅིག་གཏན་འཁེལ་བྱས་ཏེ་ཚོགས་རྒྱུགས་ལེན་པའམ་མིང་ཚིག་བློ་རྒྱུགས་ལེན་པ་ཡིན། སྦྱང་འབྲས་བཟང་བ་དག་ལ་གཟེངས་རྟགས་ཀྱི་ཚུལ་དུ་བྱ་དགའི་གཅེས་དེབ་རེ་སྟེར་བ་སོགས་སྐུལ་སློང་བྱས་པ་ཡིན། མདོར་ན་སྔོན་དང་བསྡུར་ན་ཁྱིམ་ཚང་རེ་རེའམ་མང་ཚོགས་ཚང་མར་རང་སྐད་སྲུང་བའི་འདུ་ཤེས་ཅུང་ཙམ་ཆགས་ཡོད་པ་དང་། དུས་རྒྱུན་ཁ་བརྡ་བཤད་པའི་སྐབས་སུའང་བསྲེས་སྐད་ལ་མཉམ་འཇོག་བྱེད་པ་རེད། ཡིན་ཡང་ད་དུང་རང་སྐད་ཀྱི་ཐད་དུ་ངེས་ཤེས་ཅི་ཡང་མེད་པ་དང་། བྱ་བ་འདི་དག་ནི་དུས་ཚོད་འདའ་བར་བྱེད་པའི་བྱ་བ་ཁོ་ན་རེད་བསམས་པའི་མིའང་ཡོད་ལ། སྔར་བློ་ཤུགས་རྒྱས་པ་དག་ཀྱང་ཅུང་ཙམ་གྱིས་འབྲས་བུ་མ་མངོན་པ་མཐོང་ཚེ་ཡིད་ཆད་ཀྱིས་ཕར་གཡུག་པ་སོགས་ཀྱང་འདུག་པས། སྤྱི་ཚོགས་ཡོངས་ཀྱི་བྱམས་བརྩེའི་ཕྱག་ཟུང་བསྲིངས་ནས་ང་ཚོ་ལ་རྒྱབ་སྐྱོར་རེ་བྱས་ཏེ་རང་སྐད་མ་ཉམས་པར་སྐལ་བརྒྱའི་བར་དུ་བརྟན་ཅིང་གནས་པའི་སྨོན་འདུན་ཞུ།
དཔེ་མཚོན་ཚོགས་མི་འགའི་བཅར་འདྲིའི་གཏམ་གླེང་།
སྐར་ལྡན་རྒྱལ། ཚོགས་པ་འདིར་ཞུགས་ན་ཐ་སྙད་གསར་བ་མང་པོ་སློབ་སྦྱོང་བྱེད་ཐུབ་པ་དང་། བོད་ཡིག་གི་ཐ་སྙད་གསར་བ་མ་ཟད་རྒྱ་ཡིག་གི་ཐ་སྙད་ཀྱང་ཤེས་པའི་གོ་སྐབས་ཡོད་གི་ངེད་ཚོ་ཚང་མ་འབྲོག་རུ་ཐར་ཐོར་དུ་གནས་པས་སློབ་སྦྱོང་བྱེད་པ་དང་བགྲོ་གླེང་བྱེད་པ་སོགས་ལ་དཀའ་ཁག་མང་པོ་ཡོད་གི ངེད་ཚོས་གཙོ་བོ་དགུན་ཁའི་དུས་ཚོད་བེད་སྤྱད་དེ་ཁྱིམ་ཚང་སོ་སོར་སོང་ནས་སློབ་སྦྱོང་བྱེད་པ་ཡིན། ཚོགས་པ་འདིར་ཞུགས་པའི་གྲུབ་འབྲས་ནི་ཐད་ཀར་གྱིས་བལྟས་ན་མངོན་གསལ་ཞིག་མིན་ཡང་སྔར་དང་བསྡུར་ན་འཕེལ་རྒྱས་ཆེན་པོ་འདུག
རིན་ཆེན་དཔལ། བོད་ཡིག་གི་ཐ་སྙད་གསར་བ་མང་པོ་ཤེས་ཐུབ་པ་མ་ཟད། རྒྱ་ཡིག་གི་ཐ་སྙད་གསར་བ་མང་པོའང་ཤེས་ཐུབ་སྟེ་གྲོང་ཁྱེར་དུ་སོང་ན་དངོས་པོ་རང་ལ་མཁོ་བ་དག་ཕལ་ཆེར་བརྗོད་ཤེས་ཀྱིན་འདུག
རྣམ་སྲས་སྐྱབས། ང་ཚོ་དབྱར་ཁར་རུ་རྣམས་དབྱར་སར་ཕྱོགས་སོ་སོར་འགྲོ་དགོས་པས་སློབ་སྦྱོང་བྱེད་པར་དཀའ་ཁག་འདུག དུས་རྒྱུན་དུ་ང་ཚོས་སློབ་སྦྱོང་བྱེད་སྐབས་ཀྱང་ཁྱིམ་ཚང་སོ་སོར་སོང་ནས་མཚན་མོའི་མ་གཉིད་པའི་སྔོན་གྱི་དུས་ཚོད་སྤྱད་ནས་སློབ་སྦྱོང་བྱས་པ་ཡིན་ལ། རུ་ཕྱོགས་སོ་སོར་ཡོད་པས་ཐག་ལེ་དབར་འགའ་ཡིས་ཆོད་པའང་ཡོད། ང་ཚོའི་ཚོགས་པ་འདིར་མཚོན་ན་སྔོན་ཆད་སྡེ་བའི་ནང་གི་མང་ཚོགས་དག་གིས་མཐོང་ཆེན་དེ་འདྲ་མི་བྱེད་མོད། ད་ལྟའི་དུས་སུ་ཚང་མའི་དེའི་དགོས་པའི་རང་བཞིན་མཐོང་སྟེ་སྔོན་དང་བསྡུར་ན་རྒྱབ་སྐྱོར་དང་དོ་སྣང་བྱེད་ཀྱིན་འདུག
བསོད་ནམས་རྡོ་རྗེ། ང་ཚོའི་ཐ་སྙད་གསར་བ་ཁྲིད་པའི་དགེ་རྒན་ལ་མཚོན་ནའང་། མ་དངུལ་འབོར་ཆེན་བཏང་སྟེ་གཞན་ནས་གདན་དྲངས་པ་ཞིག་མ་ཡིན་ཏེ། སློབ་གྲྭར་སོང་ནས་རིག་གནས་ངེས་ཅན་ཞིག་སྦྱངས་ཏེ་ཕྱིར་ཕ་ཡུལ་དུ་ཐོན་པའི་ན་གཞོན་རྩོལ་བ་ཅན་འགའ་ཡིས་ཁྲིད་ཀྱིན་ཡོད་པས། ཁོང་ཚོར་མཚོན་ནའང་དགེ་རྒན་གྱི་ལས་ཀ་གཉེར་བར་ཁེ་འབབ་སོགས་ཅི་ཡང་མེད་པར་རང་འགུལ་གྱིས་སྒྲུབ་པ་ནི་དཀའ་ཁག་ཅན་གྱི་ལས་རིགས་ཤིག་དང་རྗེས་སུ་ཡི་རངས་བྱེད་འོས་པ་ཞིག་རེད།
ཀླུ་སྐྱབས་རྒྱལ། ང་ཚོའི་ཐ་སྙད་ཚོགས་པའི་རྒྱུགས་སྤྲོད་ལ་ཉེ་བའི་སྐབས་སུ་རང་ཉིད་ཀྱི་སེམས་པ་ཤིན་ཏུ་འཚབ་པའི་སྣང་བ་སྟེར། ང་རང་ལ་མཚོན་ན་སྐབས་ལར་སློབ་གྲྭ་ནས་ཡུལ་དུ་ལོག་སྟེ་ཐ་སྙད་གསར་བ་སྦྱངས་སྐབས་གཅིག་ན་སློབ་གྲྭའི་ལས་བྱང་མང་པ་དང་། གཉིས་ན་ཐ་སྙད་གསར་བ་མང་པོ་བློར་སྐྱོར་དགོས་པ་སོགས་དཀའ་ཁག་མང་པོ་ཡོད་མོད། རང་ཉིད་ཐ་སྙད་གསར་བ་འདི་སྦྱངས་པར་སྤྲོ་བ་ཤིན་ཏུ་ཆེན་པོ་འདུག
ཉ་ཉོག་གཏམ་གྱིས་རྫོབ་པའི་དུས་རབས་འདིར།།
མེས་སྐད་གཙང་བོ་ཕྱི་དོར་ལེགས་འབྱེད་ན།།
སྦྲ་འདབ་ཞིང་གྲོང་རོང་འབྲོག་རང་རིགས་མིས།།
བསྔོག་དང་འདོགས་དང་སྒྱུར་གྱི་ལས་ལ་ཞུགས།།
ཁ་བྱང་ཕྱི་མོ། ཆུ་ཀྱཱ་སྡེ་བའི་དམངས་སྒྲུབ་ཐ་སྙད་ཚོགས་པ།
(རྩོམ་འགན་པ། བསྟན་འཛིན)


c: text/html

text:
༄༅། །ཕྱི་ལོ་ ༢༠༡༧ ཟླ་ ༡༢ ཚེས་ ༣༠ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཝཱ་ཎ་དབུས་བོད་ཀྱི་གཙུག་ལག་སློབ་གྲྭར་རྒྱ་གར་གྱི་ལྟ་གྲུབ་དང་དེང་རབས་ཚན་རིག་གི་སེམས་ཁམས་སྐོར་ལས་བརྩམས་པའི་སེམས་དང་སེམས་ཀྱི་བྱེད་ལས་ཞེས་པའི་རྒྱལ་སྤྱིའི་བགྲོ་གླེང་ཚོགས་འདུར་དབུ་བཞུགས་དང་བཀའ་སློབ་སྩལ་ཡོད་པ་རེད།
དེ་ཡང་ཞོགས་པ་ཆུ་ཚོད་༩།༠༠ ཐོག་ཝཱ་ན་གཙུག་ལག་སློབ་གཉེར་ཁང་གི་རིགས་བདག་དགེ་བཤེས་ངག་དབང་བསམ་གཏན་ལགས་ཀྱིས་གདན་ཞུས་ཀྱིས་བགྲོ་གླེང་ལྷན་ཚོགས་ཐོག་ཆིབས་བསྒྱུར་བསྐྱངས་སྟེ་བགྲོ་གླེང་ལ་ཞུགས་མཁན་མཁས་དབང་རྣམ་པར་ཕྱག་གཏོང་གནང་གིས་འཚམ་འདྲི་མཛད་པ་དང་། དེ་ནས་བཞུགས་ཁྲིར་༸ཞབས་སོར་འཁོད་མཚམས་གཙུག་ལག་སློབ་གཉེར་ཁང་གི་རིགས་བདག་དགེ་བཤེས་ངག་དབང་བསམ་གཏན་ལགས་ཀྱིས་འཚམ་འདྲིའི་གསུང་བཤད་གནང་བ་དང་།
དེ་རྗེས་༸གོང་ས་མཆོག་གིས་བཀའ་སློབ་སྩལ་དོན། བཀུར་འོས་ཆོས་གྲོགས་ཕོ་མོ་ལྷན་རྒྱས་དང་། སྡིངས་ཆའི་སྟེང་ཡོད་པ་རྣམ་པ་ལྷན་རྒྱས་ཚང་མར་ཞུ་རྒྱུར། དེ་རིང་གལ་ཆེའི་ཚོགས་འདུ་འདིར་བཅར་རྒྱུ་བྱུང་བ་ཧ་ཅང་དགའ་བོ་བྱུང་། ད་ལྟ་དུས་རབས་ཉི་ཤུ་རྩ་གཅིག་པའི་མགོ་སྟོད་དུ་སླེབས་ཡོད་པ་དང་། ལོ་ངོ་སྟོང་ཕྲག་རིང་ལ་འགྲོ་བ་མི་ཚོས་རང་གི་རྣམ་དཔྱོད་དེ་གཏོར་བཤིག་གཏོང་རྒྱུའི་ཐོག་ཏུ་བེད་སྤྱོད་བཏང་བ་བྱུང་ཡོད། སྤྱིར་བཏང་སེམས་ཅན་རིགས་མང་པོ་ཞིག་ཡོད་ཀྱང་མི་ཚོས་གཏོར་བཤིག་བ་བཏང་མང་པོ་བྱུང་ཡོད། དེར་བརྟེན་ལོ་ངོ་བརྒྱ་ཕྲག་མང་པོའི་རིང་དེ་ལྟ་བུའི་ངན་གོམས་དབང་གིས་ལྟ་བ་སོགས་མི་མཐུན་པ་ཞིག་བྱུང་བ་ཡིན་ན་འཕྲལ་དུ་དབང་ཤུགས་བེད་སྤྱོད་བཏང་ནས་སེལ་ཐབས་བྱེད་བཞིན་ཡོད། ཡིན་ནའང་། ད་ཡོད་ཀྱི་གནས་སྟངས་ལ་དཔག་པའི་དེ་ནི་དུས་ཚོད་ཡོལ་བའི་ཐབས་ལམ་ཞིག་ཆགས་ཡོད། འགྲོ་བ་མི་དུང་ཕྱུར་བདུན་ཅུ་ཐམ་པ་ཆ་ཚང་འཛམ་གླིང་འདིའི་སྒང་སྡོད་དགོས་ཀྱི་ཡོད། འཛམ་གླིང་ནུབ་ཕྱོགས་ཀྱི་མི་རྣམས་ཤར་ཕྱོགས་དང་བྱང་ཕྱོགས་ལྷོ་ཕྱོགས་ལ་བརྟེན་པ་སོགས་ཕན་ཚུན་རྟེན་ནས་འཚོ་དགོས། གོ་ལ་ཧྲིལ་པོའི་དཔལ་འབྱོར་དང་དངོས་ཡོད་གནས་སྟངས་ཀྱི་ཆ་ནས་ས་མཚམས་ནི་དེ་ཙམ་གནད་འགག་ཆགས་ཀྱི་མེད། དེར་བརྟེན་ད་ལྟ་དབང་ཤུགས་བེད་སྤྱོད་གཏོང་རྒྱུ་ནི་དུས་ཚོད་ཡོལ་བ་ཞིག་ཡིན་པར་བསམ་བློ་འཁོར་དགོས།
ཕོ་མོ་རྒན་གཞོན་དང་མི་རིགས་ཕན་ཚུན་མི་མཐུན་པ་ཡོད་པ་ཡིན་ན་དཀའ་རྙོག་དེ་གྲོས་མོལ་གྱི་ལམ་ནས་སེལ་ཐབས་བྱས་དེ་དུས་རབས་ ༢༡ པ་འདི་གྲོས་མོལ་གྱི་དུས་རབས་ཤིག་ལ་འགྱུར་ཐབས་ང་ཚོས་བཟོ་ཐུབ་དགོས། གྲོས་མོལ་གནང་བ་དེ་ནི་མ་འཇོན་པའི་རྟགས་གང་ཡང་མིན། དེ་ནི་དེང་སང་གི་དངོས་ཡོད་གནས་ཚུལ་དང་འཚམ་པའི་ཐབས་ལམ་ཞིག་ཆགས་ཡོད། ད་ལྟ་རྡུལ་ཕྲན་མཚོན་ཆ་བེད་སྤྱོད་བཏང་བ་ཡིན་ན་གནའ་སྔ་མོའི་གནས་སྟངས་ལྟ་བུ་མ་རེད། གནའ་སྔ་མོ་སོ་སོའི་དགྲ་བཅོམ་པ་ཡིན་ན་རྒྱལ་ཁ་ཐོབ་པར་བརྩི་རྒྱུ་ཡོད་ཀྱང་། དེང་སང་གི་རྡུལ་ཕྲན་མཚོན་ཆ་ཧ་ཅང་ཤུགས་ཆེན་པོ་ཡོད་པ་དེ་དག་བེད་སྤྱོད་བཏང་བ་ཡིན་ན་རྒྱལ་ཁ་ཐོབ་མཁན་གཅིག་ལྷག་གི་མ་རེད།
སྟབས་མ་ལེགས་པ་ཞིག་ལ་ད་ལྟ་ཡིན་ནའང་མི་ཚོས་རྡུལ་ཕྲན་མཚོན་ཆ་བེད་སྤྱོད་གཏོང་རྒྱུ་གལ་ཆེན་པོ་ཡིན་པར་བརྩིས་ཏེ་འགྲོ་སོང་ཧ་ཅང་ཤུགས་ཆེན་པོ་གཏོང་གི་ཡོད་པ་རེད། ཞི་བདེ་ལ་མཐའ་གཅིག་ཏུ་རྒྱབ་སྐྱོར་དང་ངོས་ལེན་གནང་མཁན་ཚོས་འགྲོ་བ་མིའི་བདེ་དོན་ལ་བསམ་ནས་འགན་ཁུར་ཡོད་པ་ཞིག་ཚོར་དགོས། འགྲོ་བ་མིའི་བདེ་དོན་ལ་ང་ཚོར་འགན་ཡོད་པ་རེད།
གཏོར་གཤིག་གཏོང་བ་སོགས་ནི་མིའི་རྣམ་དཔྱོད་བེད་སྤྱོད་ཡག་ས་ནས་གཏོང་མ་ཐུབ་པར་ཁོང་ཁྲོ་ལ་སོགས་པའི་གཞན་དབང་དུ་གྱུར་ནས་བྱུང་བ་ཞིག་ཆགས་ཀྱི་ཡོད། དེ་ལ་བརྟེན་ནས་དཀའ་རྙོག་མང་པོ་ཞིག་བཟོ་བཞིན་ཡོད། དེར་བརྟེན། ང་ཚོར་གནས་ཚུལ་ག་རེ་བྱུང་བ་ཡིན་ནའང་། ཚོགས་འདུ་འདིའི་ཐོག་ནས་མི་རབས་རྗེས་མ་ཚོར་དེང་དུས་ཀྱི་ཤེས་ཡོན་དང་མིའི་ཀླད་པ་དེ་མཉམ་དུ་འགྲོ་ཐུབ་པ་ཞིག་བཟོ་དགོས། དེང་རབས་ཀྱི་ཤེས་ཡོན་ནང་དུ་ཕྱི་དངོས་པོའི་ཡར་རྒྱས་གཅིག་པུ་ལ་མ་གཏོགས་བསམ་བློ་གཏོང་གི་ཡོད་པ་མ་རེད།
ང་རང་ངོས་ནས་ཆོས་ལུགས་ཚང་མར་གུས་བརྩི་ཞུ་བཞིན་ཡོད། ད་ཡོད་ཀྱི་འཛམ་གླིང་གི་ཆོས་ལུགས་ཚང་མའི་ངོས་ནས་ད་ལྟའི་བར་དུ་འགྲོ་བ་མིའི་རིགས་ལ་ཕན་ཐོགས་ཆེན་པོ་བྱུང་ཡོད་པ་རེད། རྒྱ་གར་གྱི་རིག་གཞུང་ལ་ཆ་བཞག་ན་སེམས་ཀྱི་གནད་དོན་དང་འབྲེལ་བའི་གཞུང་ལུགས་ཁག་གི་ནང་དུ་ཞི་ལྷག་གཉིས་སྒྲུབ་པའི་སྲོལ་རྒྱུན་ཡོད་པ་རེད། དེར་བརྟེན་སེམས་ཀྱི་ཚོར་སྣང་གི་རིགས་དང་ཉོན་མོངས། བསམ་བློའི་འགྲོ་སྟངས་ཐོག་ཏུ་ཧ་ཅང་ཞིབ་ཚགས་མོ་བྱས་ཏེ་ཉམས་ཞིབ་བྱས་ཡོང་གི་ཡོད་པ་རེད།
ལྷག་མཐོང་གི་ངོས་ནས་ཞིབ་ཚགས་མོས་དཔྱད་པ་བྱས་པ་དང་མཉམ་དུ་ཞི་གནས་ཀྱི་སྒོ་ནས་ཏིང་ངེ་འཛིན་གྱིས་སེམས་ཀྱི་ནུས་པ་གཅིག་ཏུ་སྒྲིལ་ཡོང་བ་ཞིག་ཡོད་པ་རེད། དེར་བརྟེན་སེམས་ཀྱི་རྣམ་གཞག་དང་མྱོང་ཚོར་གྱི་ཐོག་ལ་དམིགས་བསལ་གྱི་འགྲེལ་བཤད་རྒྱ་ཆེན་པོ་ཞིག་ཡོད་པ་རེད། དེ་སྔ་ཡིན་ན་དེ་ཚོ་ཆོས་དང་འབྲེལ་ནས་ཉམས་ལེན་དང་ལག་ལེན་བསྟར་རྒྱུ་ཞིག་ལ་བརྩི་བཞིན་ཡོད་ཀྱང་། ད་ལྟ་ཤེས་ཡོན་གྱི་སྡེ་ཚན་ནང་ཚུར་འཁྱེར་ཐུབ་པ་བྱས་ཏེ་དེའི་ཐོག་ནས་སེམས་ཀྱི་མྱོང་ཚོར་གྱི་རིགས་ཐད་ལ་བེད་སྤྱོད་བཏང་ནས་དཀའ་ངལ་སེལ་ཐབས་གནང་གི་ཡོད།
ཚན་རིག་གི་ཐོག་ནས་མིའི་རང་བཞིན་ལྷན་སྐྱེས་བྱམས་བརྩེའི་རང་བཞིན་ཡིན་པ་བཤད་ཀྱི་ཡོད། དེང་རབས་ཀྱི་ཤེས་ཡོན་ཐོག་ནས་ནང་བསམ་བློ་ལ་ཡ་རབས་སྤྱོད་བཟང་སོགས་ཀྱིས་འདང་གི་མེད་པ་ཞིག་ཆགས་ཀྱི་ཡོད། དེར་བརྟེན་རྒྱ་གར་གྱི་ལྟ་གྲུབ་ཁག་ནས་བཤད་པའི་སེམས་ཀྱི་རྣམ་གཞག་དེ་དག་ནི་གནའ་བོའི་རིག་གཞུང་ཞིག་ཡིན་པ་མ་ཟད། དེང་སང་གི་དུས་ཚོད་ལ་དམིགས་བསལ་གྱིས་དགོས་མཁོ་ཡོད་པ་དང་འབྲེལ་བ་ཆགས་ཡོད།
ང་ཚོ་ས་ཆ་འདིར་ཞི་བདེ་ལྷིང་འཇགས་བྱས་ཏེ་བསྡད་ཡོད་ཀྱང་། རྒྱ་གར་གྱི་ཁྱིིམ་མཚེས་རྒྱལ་ཁབ་ཨ་ཧྥུ་རྒ་ན་སི་ཐན་དང་། དེ་མ་ཡིན་པའི་རྒྱལ་ཁབ་སི་རུ་ཡ་ལ་སོགས་པར་ཟིང་ཆ་ཆེན་པོ་ལངས་ནས་བསྡད་ཡོད་པ་རེད། ཡེ་མན་ནང་དུ་ཆ་བཞག་ན་བྱིས་པ་མང་པོ་ལྟོགས་སྡིག་གིས་ཤི་ཡི་འདུག དེ་ལྟ་བུའི་མུ་གེས་ཤི་བ་དག་མཐོང་སྐབས་ང་ཚོ་ཚང་མ་འགྲོ་བ་མི་ཡིན་པ་གཅིག་མཚུངས་དང་། དེ་དག་འགྲོ་བ་མིའི་ཆ་ཤས་ཤིག་ཆགས་ཡོད་པ་དང་། ཆ་ཤས་ཡིན་པ་གཅིག་མཚུངས་ཡིན་པ་ལ་དེ་ལྟ་བུའི་དཀའ་ངལ་མྱངས་སྡོད་མཁན་ལ་ང་ཚོས་སྣང་མེད་འཇོག་ཐུབ་མེད། དེར་བརྟེན་འགྲོ་བ་མི་གཅིག་མཚུངས་ཀྱི་འདུ་ཤེས་སྐྱེས་རྒྱུ་ནི་ཧ་ཅང་གལ་ཆེན་པོ་ཆགས་ཡོད།
ང་ཚོ་ནང་པ་ཡིན་པའི་ཆ་ནས་སེམས་ཅན་ཐམས་ཅད་བདེ་སྐྱིད་དང་ལྡན་པའི་སྨོན་ལམ་འདེབས་ཀྱི་ཡོད། དངོས་ཡོད་གནས་ཚུལ་ལ་འཛམ་གླིང་འདིའི་སྟེང་གི་མི་གྲངས་དུང་ཕྱུར་བདུན་ཅུ་ལ་དངོས་སུ་ལག་ལེན་གྱི་ཐོག་ནས་ཕན་ཐོགས་བྱེད་ཐུབ་ན་བྱེད་དགོས་པ་རེད་མ་གཏོགས། གླིང་གཞན་དང་གཞན་ལ་དངོས་སུ་ཕན་ཐོགས་བྱེད་ཐབས་ཡོད་པ་མ་རེད། སྨོན་ལམ་འདེབས་རྒྱུ་གཅིག་པུ་རེད། མི་དུང་ཕྱུར་བདུན་ཅུ་ལ་སོ་སོའི་སྐད་རིགས་ཡོད་པས་ཕན་ཐོགས་བྱེད་ཐུབ་ཀྱི་ཡོད།
སེམས་ལ་ཞི་བདེ་ཡོད་པ་དེས་ལུས་ལ་བདེ་ཐང་ཡོང་བར་ཕན་གྱི་ཡོད་པ་སོ་སོའི་ཉམས་མྱོང་གི་ཐོག་ནས་ཤེས་ཀྱི་ཡོད་པ་རེད། དེར་བརྟེན་སློབ་གྲྭ་ཁག་ཏུ་ལུས་པོའི་འཕྲོད་བསྟེན་སྐོར་སློབ་ཚན་ནང་དུ་ཡོད་པ་བཞིན། སེམས་ཀྱི་འཕྲོད་བསྟེན་གྱི་སྐོར་ནས་ཆོས་དང་འབྲེལ་ནས་ཐར་བ་དང་ཐམས་ཅད་མཁྱེན་པ་དང་དམྱལ་བའི་སྐོར་བཤད་དགོས་པ་ཡོད་པ་མ་རེད། མིའི་སྒེར་སོ་སོའི་སེམས་སྐྱིད་པོ་དང་ཞི་བདེ་ལྷིང་འཇགས་ཡོད་པ་ཡིན་ན་སྒེར་གཅིག་སྐྱིད་པོ་ཡོད་པ་དེས་སྤྱི་ཚོགས་ཡང་སྐྱིད་པོ་དང་། མི་རེ་ངོ་རེ་ནས་སྐྱིད་པོ་ཡོད་ཚེ་ཚོགས་པ་ཡང་སྐྱིད་པོ་དང་། ཚོགས་པ་སྐྱིད་པོ་ཡོད་ཚེ་རྒྱལ་ཁབ་དང་མི་གྲངས་དུང་ཕྱུར་བདུན་ཅུ་ཆ་ཚང་སྐྱིད་པོ་སྡོད་རྒྱུ་ཡོང་གི་རེད། དེར་བརྟེན་ང་རང་ཚོས་ཚོགས་འདུ་འདི་བསྐོང་ནས་གྲོས་བསྡུར་བྱེད་རྒྱུ་ནི། འདས་པ་འདས་ཟིན་པ་རེད། ད་ལྟའི་འཛམ་གླིང་གི་མིའི་དཀའ་ངལ་ཇི་ལྟར་སེལ་དགོས་པ་ལ་གྲོས་བསྡུར་བྱས་ཏེ་འགྱུར་བ་གཏོང་ཐུབ་པ་ཞིག་ལ་རེ་བ་དང་གོ་སྐབས་ཡོད་པ་རེད། ཅེས་སོགས་བཀའ་སློབ་སྩལ་རྗེས་རྒྱ་གར་གྱི་གྲངས་ཅན་པ་དང་གཉིས་མེད་ཀྱི་རིང་ལུགས་སོགས་ལ་ཆེད་མཁས་པའི་གསུང་བཤད་དང་དྲི་བ་དྲིས་ལན་སོགས་བགྲོ་གླེང་མཛད་ཡོད་པ་དང་།
ཝཱ་ན་དབུས་བོད་ཀྱི་གཙུག་ལག་སློབ་གྲྭ་དབུ་བརྙེས་ནས་ལོ་ངོ་ལྔ་བཅུ་འཁོར་བའི་དུས་དྲན་དང་སྟབས་བསྟུན་སེམས་དང་སེམས་ཀྱི་བྱེད་ལས་སྐོར་ལ་རྒྱལ་སྤྱིའི་མཁས་པའི་བགྲོ་གླེང་འདིར་བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག་དང་ཆོས་རིག་བཀའ་བློན་གཡུ་ཐོག་ཀརྨ་དགེ་ལེགས་མཆོག འཇམ་མགོན་རྒྱལ་བའི་རྒྱལ་ཚབ་དགའ་ལྡན་ཁྲི་རིན་པོ་ཆེ་མཆོག་དང་ཁྲི་ཟུར་རིན་པོ་ཆེ་མཆོག ཁྲ་འགུ་རིན་པོ་ཆེ་མཆོག་སོགས་སྐུ་མགྲོན་རྣམ་པ་དང་། དེ་བཞིན་མུ་སྟེགས་པའི་གྲུབ་མཐའ་སྨྲ་བའི་ཁོངས་ནས་གྲངས་ཅན་པའི་ལྟ་གྲུབ་སྨྲ་བའི་མཁས་དབང་ལྕམ་སྐུ་ཇོ་ཤི་མཆོག Prof.Shubhda Joshi དང་། གཉིས་མེད་རིག་བྱེད་མཐའ་པའི་ལྟ་གྲུབ་སྨྲ་བའི་མཁས་དབང་ལྕམ་སྐུ་རུ་པ་བྷན་དུ་ཨུ་པདྱཱ་ Prof.Rupa Bandopadhya མཆོག རིག་པ་ཅན་པའི་ལྟ་གྲུབ་སྨྲ་བའི་མཁས་དབང་ས་ཅིཏཨཱནནྡ་མིཤྲ་ Prof. Sachchidanand Mishra མཆོག་སོགས་དང་། ༸སྐུའི་གསུང་སྒྱུར་གླང་རི་བ་དགེ་བཤེས་ཐུབ་བསྟན་སྦྱིན་པ་ལགས། ཝཱ་ཎ་བོད་ཀྱི་གཙུག་ལག་སློབ་ཁང་གི་རྒྱ་གཞུང་སློབ་དཔོན་དབང་ཕྱུག་རྡོ་རྗེ་ནེ་གི་ལགས། རྡ་ས་བོད་ཀྱི་དཔེ་མཛོད་ཁང་གི་འགན་འཛིན་དགེ་བཤེས་ལྷག་རྡོར་ལགས་སོགས་ཨ་རི་དང་ཨོ་སི་ཊི་ལི་ཡ། རྒྱ་གར་གནའ་རབས་ཀྱི་ལྟ་གྲུབ་གྲངས་ཅན་པ་དང་། རིག་པ་ཅན་པ། བྱེ་བྲག་པ། རིག་བྱེད་མཐའ་པ། རྒྱལ་བ་པ། གཉིས་མེད་རིག་བྱེད་མཐའ་པ། དེ་བཞིན་ནང་པ་སངས་རྒྱས་པའི་གནས་བརྟན་སྡེ་པ་དང་ཐེག་ཆེན་སྡེ་པའི་མཁས་དབང་དང་དགེ་བཤེས་སོགས། དེ་བཞིན་ཝཱ་ན་མཐོ་སློབ་ཀྱི་སློབ་ཟུར་ ༢༠༠ ལྷག་སོགས་ཁྱོན་མི་གྲངས་བརྒྱ་ཕྲག་བརྒལ་བ་མཉམ་ཞུགས་གནང་ཡོད་པ་བཅས།།

robotstxt: allowed

filter: keep


text:
ཉི་ཧོང་བ་ནི་སྤྱང་གྲུང་ལྡན་པ་དང་འཕྲོད་བསྟེན་ཡོད་པ་དང་གཙང་སྦྲ་བྱེད་པ། ཀུན་སྤྱོད་གཙང་ཞིང་ཧ་ཅང་གུས་ལུགས་ལྡན་པ་ཞིག་ཡིན། ཡིན་ན་ཡང་རྒྱུ་མཚན་ཅིའི་ཕྱིར་ཉི་ཧོང་རྒྱལ་ཁབ་དེ་འཛམ་གླིང་གི་རྒྱལ་ཁབ་གཞན་དང་མི་འདྲ་བར་ཐུན་མོང་མ་ཡིན་པའི་ཁྱད་ཆོས་ཤིག་ཡོད་སོང་བ་ཡིན་ནམ་ཞེ་ན། དེ་ནི་ཁོ་ཚོར་ཁྱད་དུ་འཕགས་པའི་སློབ་གསོའི་ལམ་ལུགས་ཤིག་ཡོད་པ་དེའོ།
ཤེས་བྱ་ཡི་སྔོན་ལ་ཀུན་སྤྱོད་ཁྲིད་སྟོན་བྱེད་པ།
ཉི་ཧོང་བའི་བྱིས་པ་ཚོས་སློབ་གྲྭ་ལོ་རིམ་བཞི་པ་མ་བརྒལ་བར་དུ་སློབ་གྲྭར་ཡིག་རྒྱུགས་གཏོང་མི་དགོས། ཁོ་ཚོས་སློབ་ཕྲུག་ཚོར་ཚོད་ལྟའི་རྒྱུགས་གཞི་ཆུང་ཆུང་ཞིག་ལས་ཅི་ཡང་མེད། ཁོ་ཚོས་བྱིས་པ་སློབ་འཇུག་གི་ལོ་གསུམ་ནི་བྱིས་པའི་ཤེས་ཚད་དང་སྦྱང་གཞི་ལ་ཞིབ་འཇུག་མི་བྱེད་པར་བྱིས་པའི་ཀུན་སྤྱོད་དང་གཤིས་སྤྱོད་ཡར་རྒྱས་གཏོང་རྒྱུར་དམིགས་ཡུལ་བཟུང་ཡོད། ཁོ་ཚོས་བྱིས་པ་ཚོར་མི་གཞན་ལ་གུས་ཞབས་བྱེད་ཚུལ་དང་། རང་བྱུང་ཁམས་དང་སེམས་ཅན་ལ་བརྩེ་སེམས་བཅངས་ཐབས་ཁྲིད་པ་མ་ཟད། ད་དུང་ཁོ་ཚོས་བྱིས་པ་ལ་བློ་རྒྱ་ཡངས་པོ་དང་བྱམས་སེམས་ལྡན་པ། བྱ་བ་གང་ལ་ཡང་དོ་ནན་བྱ་དགོས་པ་སོགས་ཁྲིད་སྟོན་བྱེད་པས། ཉི་ཧོང་བའི་བྱིས་པ་ཚོར་རང་སྲུང་གི་འདུ་ཤེས་དང་དྲང་པོ་བྱེད་པའི་བསམ་སྤྱོད་ཀྱི་སྤུས་ཚད་ཤིན་ཏུ་ནས་ལྡན་ཡོད་པ་རེད།
ཉི་ཧོང་བའི་སློབ་མགོ་ཚུགས་དུས་ནི་ཟླ་ ༤ པའི་ཚེས་ ༡ ལ་འཇོག་པ་རེད།
འཛམ་གླིང་གི་སློབ་གྲྭ་ཁག་དང་གཙུག་ལག་སློབ་ཁང་ཁག་གིས་སློབ་དུས་མགོ་ཚུགས་སྐབས་ནི་ཟླ་དགུ་པ་ནས་བཅུ་པའི་བར་ཡིན་མོད། ཉི་ཧོང་བས་ཟླ་བཞི་བར་འཇོག་པ་དང་དེ་ནི་ཁོ་ཚོས་ཤེས་ཡོན་དང་ཚོང་ལས་ཀྱི་ནམ་ཟླ་ཞིག་ལ་ངོས་འཛིན་བྱེད། ཁོ་ཚོས་སློབ་མགོ་ཚུགས་པའི་ཐོག་མའི་ཉིན་དེ་ནམ་རྒྱུན་ཆེས་མཛེས་སྡུག་ལྡན་པའི་རང་བྱུང་ཁམས་ཀྱི་སྣང་ཚུལ་ཞིག་དང་མེ་ཏོག་སྣ་བརྒྱ་བཞད་པའི་དུས་ཚོད་ཅིག་ལ་མགོ་ཚུགས་ཀྱིན་ཡོད། ཁོ་ཚོའི་ལོ་གཅིག་གི་སློབ་འཇུག་དུས་ཡུན་ཆ་གསུམ་དུ་བགོས་ཡོད། སློབ་སྐབས་དང་པོ་དེ་ཕྱི་ཟླ་ ༤ པའི་ཚེས་ ༡ ནས་ཟླ་ ༧ པའི་ཚེས་ ༢༠ ཉིན་བར་དང་། སློབ་སྐབས་གཉིས་པ་དེ་ཕྱི་ཟླ་ ༩ ཚེས་ ༡ ཉིན་ནས་ཟླ་ ༡༢ ཚེས་ ༢༦ ཉིན་བར་དང་། སློབ་སྐབས་གསུམ་པ་དེ་ཕྱི་ཟླ་ ༡ ཚེས་ ༧ ཉིན་ནས་ཟླ་ ༣ ཚེས་ ༢༥ བར་དུ་ཡིན། ཉི་ཧོང་བའི་སློབ་མ་ཚོར་དབྱར་ཁའི་གུང་གསེང་ལ་བདུན་ཕྲག་དྲུག་ཡོད་པ་དང་། ཁོ་ཚོར་ད་དུང་དཔྱིད་ཀ་དང་དགུན་ཁ་གཉིས་ལ་གུང་གསེང་བདུན་གཉིས་རེ་ཡོད།
ཉི་ཧོང་བའི་སློབ་གྲྭ་ཁག་དུ་སློབ་ཕྲུག་ཚོས་རང་ཉིད་ཀྱི་སློབ་གྲྭ་གཙང་བཟོ་བྱེད་པ་ལས། ལས་མི་དང་གླ་བ་བཀོལ་སྲོལ་མེད།
ཉི་ཧོང་བས་སློབ་གྲྭ་ཁག་ཏུ་སློབ་ཕྲུག་ཚོས་རང་ཉིད་ཀྱི་སློབ་ཁང་དང་སློབ་གྲྭ་གཙང་བཟོ་བྱེད་པ་དང་། མཐའ་ན་གསང་སྤྱོད་སོགས་ཀྱང་སློབ་མ་ཚོས་གཙང་བཟོ་བྱེད་ཀྱིན་ཡོད། ཁོ་ཚོས་གཙང་བཟོ་བྱེད་ཚུལ་དེ་ཚོགས་ཆུང་བགོས་ནས་ལོ་རེར་རེ་མོས་ལྟར་འཁོར་བཞིན་ཡོད་པ་དང་། ཉི་ཧོང་བའི་སློབ་གསོའི་ནང་དུ་བྱིས་པར་རང་གི་ཉེ་འཁོར་གཙང་མ་བཟོ་བཅུག་པ་དང་། མི་གཞན་དང་མཉམ་འབྲེལ་གྱིས་ལས་ཀ་བྱེད་བཅུག་པ་ནི་ཕན་ཚུན་རོགས་རམ་བྱེད་ཚུལ་དང་། དེ་བཞིན། སློབ་ཕྲུག་ལ་རང་ཉིད་ཀྱི་ཆུ་ཚོད་གཏོང་བཅུག་ནས་གད་དར་དང་གཙང་བཟོ་བྱེད་བཅུག་པ་སོགས་ཀྱིས་བྱིས་པ་ལ་རང་ཉིད་ཀྱི་ལས་ཀར་གུས་བརྩི་དང་མི་གཞན་ལ་དེ་བཞིན་ཡོང་བར་ཁྲིད་སྟོན་བྱ་བཞིན་ཡོད་པ་རེད།
ཉི་ཧོང་བའི་སློབ་མར་གུང་ཟས་སློབ་གྲྭའི་ནང་དུ་མཁོ་སྤྲོད་བྱེད་བཞིན་ཡོད།
ཉི་ཧོང་བའི་ཤེས་ཡོན་ལམ་ལུགས་ནང་སློབ་མར་འཕྲོད་བསྟེན་དང་ཟས་ཚོད་རན་པར་བྱེད་རྒྱུ་གལ་གནད་དུ་འཛིན་པ་དང་། སྔོན་འགྲོའི་སློབ་གྲྭ་དང་མཐོ་འབྲིང་སློབ་གྲྭ་ཁག་ཏུ་སློབ་ཕྲུག་གི་ཟ་མ་སོགས་ཚད་ལྡན་གྱི་ཟས་ཐོ་ལྟར་སློབ་གྲྭའི་ནང་དུ་བཟོ་བཞིན་པ་དང་། དེ་ནི་ཡར་རྒྱས་ཙམ་ཞིག་གི་རྣམ་པ་མ་ཡིན་པར་སློབ་མའི་འཕྲོད་བསྟེན་ལ་བདག་སྐྱོང་བྱས་པ་ཞིག་ཡིན། སློབ་ཕྲུག་ཚོས་འཛིན་ཁང་དུ་རང་གི་དགེ་རྒན་མཉམ་དུ་ཟ་མ་ཟ་དགོས་པ་དང་། དེ་ཡིས་དགེ་སློབ་བར་གྱི་འབྲེལ་བ་གཏིང་ཟབ་ཅིག་འཛུགས་ཐུབ་ཀྱིན་ཡོད།
ཉི་ཧོང་གི་སློབ་གྲྭ་གྲོལ་རྗེས་ཟབ་སྦྱོང་སྤྲོད་རྒྱུ་ཡོངས་ཁྱབ་རང་བཞིན་ཞིག་རེད།
ཉི་ཧོང་དུ་སློབ་ཕྲུག་ཚོ་མཐོ་འབྲིང་དུ་ཞུགས་ཆེད་སློབ་ཕྲུག་མང་ཆེ་བས་སློབ་གྲྭ་གྲོལ་རྗེས་སློབ་གྲྭ་དང་མི་སྒེར་གྱི་ཟབ་སྦྱོང་ལ་སྟ་གོན་བྱེད་པ་དང་། སློབ་གྲྭ་དེ་དག་གིས་ཕྱི་དྲོ་སོགས་སུ་འཛིན་གྲྭའི་ནང་དུ་ཟབ་སྦྱོང་འཚོགས་ཀྱིན་ཡོད་ལ། སློབ་ཕྲུག་ཚོས་ཕྱི་དྲོ་ཚོགས་ཆུང་བཙུགས་ཏེ་རང་ཉིད་ཀྱི་སྦྱང་ཚན་ཁག་གི་ཐོག་གྲོས་བསྡུར་བྱེད་པ་ནི་ཉི་ཧོང་ནང་གི་རྒྱུན་ལྡན་གྱི་སྣང་ཚུལ་ཞིག་རེད། ཉི་ཧོང་བའི་སློབ་ཕྲུག་ཚོར་ཉིན་རེར་སློབ་གྲྭའི་ནང་དུ་ཆུ་ཚོད་བརྒྱད་ཡོད་ན་ཡང་། ཁོ་ཚོས་མཐའ་ན་གུང་གསེང་དང་གཟའ་མཇུག་སོགས་སུ་སློབ་སྦྱོང་བྱེད་པ་རེད། ཉི་ཧོང་རྒྱལ་ཁབ་ཏུ་སློབ་ཕྲུག་གཅིག་གིས་གཞི་རིམ་དང་དམའ་རིམ་སོགས་ཀྱི་སྐབས་སུ་འཛིན་གྲྭ་བསྐྱར་འདོན་བྱེད་དགོས་པ་ཕལ་ཆེར་གཏན་ནས་ཟེར་ཆོག
ཉི་ཧོང་བས་སློབ་ཕྲུག་ཚོར་སྲོལ་རྒྱུན་སློབ་ཚན་ལོགས་སུ་འཁྲིད་ཀྱིན་ཡོད།
ཉི་ཧོང་བས་སློབ་ཕྲུག་ཚོར་རང་གི་སྲོལ་རྒྱུན་ཡིག་གཟུགས་དང་སྙན་ངག་སོགས་ཆེད་དམིགས་ལོགས་སུ་ཁྲིད་པ་དང་། ཉི་ཧོང་བས་ཡིག་གཟུགས་དེར་ཤཱའོ་ཌོ་(Shodo)ཞེས་ཀྱང་འབོད། ཁོ་ཚོའི་སྲོལ་རྒྱུན་ཡིག་གཟུགས་འབྲི་བར་སྤུ་སྨྱུག་སྤྱད་ནས་བརྡ་རིས་བྲིས་གཟུགས་(hieroglyph)ཀྱི་ཚུལ་དུ་འབྲི་བ་དང་། ཉི་ཧོང་བར་མཚོན་ན་དེ་ནི་སྒྱུ་རྩལ་ཞིག་ཏུ་ངོས་འཛིན་བྱས་ཏེ། ཁོ་ཚོའི་སྲོལ་རྒྱུན་རི་མོ་དང་ཁྱབ་ཚད་གཅིག་ཏུ་བལྟ། ཕྱོགས་གཞན་ཞིག་ནས་དེ་ཡིས་སྙན་ངག་ཅིག་གྲུབ་ཡོད་ཅིང་། དེས་ཀློག་པ་པོ་ཚོར་སེམས་ཚོར་གཏིང་ཟབ་མོ་ཞིག་བསྟེར་ཐུབ། འདི་ནི་ཉི་ཧོང་བས་བྱིས་པར་རང་གི་སྲོལ་རྒྱུན་རིག་གནས་ལ་གུས་བཀུར་དང་ཁྲིད་སྟོན་བྱ་ཚུལ་ཞིག་ཡིན།
སློབ་ཕྲུག་ཚང་མས་སློབ་གྲྭའི་སྒྲིག་ཆས་གྱོན་དགོས།
ཉི་ཧོང་དུ་མཐོ་འབྲིང་སློབ་མ་ཚང་མས་ངེས་པར་དུ་སློབ་གྲྭའི་སྒྲིག་ཆས་གྱོན་དགོས་པ་དང་། སློབ་གྲྭ་ཁ་ཤས་ལ་རང་ཉིད་ཀྱི་ཆས་གོས་ཡོད་ན་ཡང་། ཉི་ཧོང་བའི་སྲོལ་རྒྱུན་སློབ་གྲྭ་ཁག་ཏུ་སློབ་ཕྲུག་ཕོ་མོ་གཉིས་ཀྱི་སྒྲིག་ཆས་དེ་དམག་གི་ཚུལ་ལུགས་ལྟར་ཡོད། སྒྲིག་ཆས་གྱོན་པ་དེས་སློབ་ཕྲུག་ཚོར་ལས་ཀ་བྱེད་པར་སྤྲོ་སྣང་དང་དེ་ལས་སློབ་ཕྲུག་ཚོར་སྤྱི་ཚོགས་ཀྱི་གྲལ་རིམ་མེད་པ་བཟོས་ཡོད། དེ་ལས་ཀྱང་སྒྲིག་ཆས་གྱོན་པ་དེས་སློབ་ཕྲུག་ཚོར་རང་ཉིད་ཀྱི་སྤྱི་ཚོགས་ཤིག་ཡིན་སྙམ་པའི་འདུ་ཤེས་སྐྱེད་སྲིང་ངོས་འཛིན་ཡོང་བའི་ཆེད་དུ་ཡིན།
ཉི་ཧོང་བའི་སློབ་མ་འཛིན་གྲྭར་འབྱོར་ཐོའི་ཚད་རིམ་སྐར་གྲངས་བརྒྱ་ཆ་ ༩༩.༩༩ ཡིན།
ཉི་ཧོང་བའི་བྱིས་པས་སློབ་བྱོལ་བྱེད་པ་སོགས་གཏན་ནས་མེད་པ་དང་། མཐའ་ན་འཛིན་གྲྭར་རྗེས་ལུས་ཀྱང་ཐེབས་མི་སྲིད་པ་མ་ཟད། སློབ་ཕྲུག་བརྒྱ་ཆ་ ༩༡ ལྷག་གིས་དེ་ལྟར་མི་བྱེད་པའི་སྙན་སེང་ཞུ་བ་རེད། འཛིན་གྲྭ་དང་དགེ་རྒན་གྱི་སློབ་ཁྲིད་རེ་གཉིས་ལས་སྣང་ཆུང་དུ་མི་གཏོང་།
ཡིག་རྒྱུགས་གཅིག་གིས་སློབ་མའི་མ་འོངས་པ་ཐག་གཅོད་པ།
ཉི་ཧོང་བའི་མཐོ་འབྲིང་སློབ་གྲྭའི་མཐའ་མཇུག་དེར་ཆེས་གལ་ཆེ་བའི་ཡིག་རྒྱུགས་ཤིག་ལེན་དགོས་ལ་དེ་ཡིས་ཁོ་ཚོའི་མ་འོངས་པ་ཐག་གིས་གཅོད་པ་རེད། སློབ་ཕྲུག་གཅིག་གིས་རང་ཉིད་ཀྱིས་འདོད་པའི་སློབ་ཆེན་གཅིག་ལས་གདམ་ག་མེད་ལ། སློབ་ཆེན་དེར་འཛུལ་བར་བརྒྱ་ཆ་ངེས་ཅན་ཞིག་ལོན་དགོས། གལ་སྲིད་སློབ་ཕྲུག་ཁོས་བརྒྱ་ཆ་ངེས་ཅན་དེ་ལེན་མ་ཐུབ་ཚེ་སློབ་ཆེན་ལ་ཞུགས་ཐབས་མེད། ཡིན་ནའང་འགྲན་བསྡུར་གྱི་ཚད་གཞི་དེ་ཧ་ཅང་མཐོ་བོ་ཡིན་ཡང་སློབ་ཕྲུག་བརྒྱ་ཆ་ ༧༦ ཡིག་ཚད་འཕྲོད་དེ་སློབ་ཆེན་དུ་ཞུགས་ནས་སློབ་སྦྱོང་མུ་མཐུད་ཐུབ་ཀྱི་ཡོད་པ་རེད། ཁོ་ཚོས་དུས་སྐབས་དེ་ཡི་ཡིག་ཚད་ལ་ལ་དམྱལ་བའི་ཡིག་རྒྱུགས་ (examination hell)ཞེས་ཀྱང་འབོད།
སློབ་ཆེན་གྱི་ལོ་ངོ་དེ་དག་ནི་མི་ཚེའི་ནང་གི་གུང་གསེང་གི་དུས་སྐབས་སྐྱིད་ཤོས་དེ་ཡིན།
ཉི་ཧོང་སློབ་མས་དམྱལ་བའི་ཡིག་རྒྱུགས་གྲུབ་རྗེས་ནམ་རྒྱུན་བར་གསེང་ཅུང་ཙམ་ཡོད་མོད། ཉི་ཧོང་བའི་སློབ་ཆེན་དུས་སྐབས་ནི་མི་ཞིག་གི་མི་ཚེའི་ཁྲོད་ཀྱི་དུས་སྐབས་ཡག་ཤོས་ལ་ངོས་འཛིན་པ་རེད། ཉི་ཧོང་བས་དུས་སྐབས་དེ་ལ་ལས་ཀར་མ་ཞུགས་སྔོན་གྱི་གུང་གསེང་ཞེས་འབོད་པ་རེད།
སངས་རྒྱས་དཀོན་མཆོག


text:
ཉེ་ཆར༼མཚོ་སྔོན་ཞིང་ཆེན་གྱི་བོད་སྨན་འདུལ་ཐབས་ཀྱི་ཚད་གཞི༽(2010ལོའི)བོད་ཡིག་པར་གཞི་དེ་མཚོ་སྔོན་ཞིང་ཆེན་ཟས་རིགས་དང་སྨན་རྫས་ལྟ་སྐུལ་དོ་དམ་ཅུས་འབྲེལ་ཡོད་ཀྱི་ཆེད་མཁས་པ་རྣམས་རྩ་འཛུགས་བྱས་ཏེ་ལོ་གཉིས་ཀྱི་རིང་དུ་བསྒྱུར་སྒྲིག་བྱས་ཚར་ནས། མཚོ་སྔོན་ཞིང་ཆེན་མི་རིགས་དཔེ་སྐྲུན་ཁང་གིས་པར་བསྐྲུན་འགྲེམ་སྤེལ་བྱས། ༼བོད་སྨན་འདུལ་ཐབས་ཀྱི་ཚད་གཞི༽ནི་མཚོ་སྔོན་ཞིང་ཆེན་གྱི་ས་གནས་རང་བཞིན་གྱི་བོད་སྨན་ཐོན་སྐྱེད་ཁེ་ལས་དང་མི་རིགས་སྨན་བཅོས་སྡེ་ཁག་གི་བོད་སྨན་འདུལ་ཐབས་ཀྱི་ཚད་གཞི་ཐོག་མ་ཡིན་ཞིང་། འདུལ་སྦྱོང་བྱས་པའི་སྨན་རྫས་ཀྱི་རྒྱུ་སྤུས་ཁག་ཐེག་དང་། སྤྱི་དམངས་ཀྱིས་བདེ་འཇགས་ཀྱིས་སྨན་བསྟེན་པར་འགན་སྲུང་བྱས་ཏེ་མཚོ་སྔོན་ཞིང་ཆེན་གྱི་བོད་ཀྱི་གསོ་རིག་ལས་དོན་གོ་རིམ་ལྡན་ཞིང་བདེ་བླག་ངང་གོང་དུ་སྤེལ་བར་ནུས་པ་ཆེན་པོ་ཐོན་པ་རེད།
༼བོད་སྨན་འདུལ་ཐབས་ཀྱི་ཚད་གཞི༽ཞེས་པའི་ནང་དུ་སྲོག་ཆགས་ཀྱི་རིགས་དང་། རྩི་ཤིང་གི་རིགས། གཏེར་རྫས་རིགས་ཀྱི་འདུལ་བྱའི་སྨན་སྣ244བསྡུ་ཉར་བྱས་ཡོད་ཅིང་། དཀྱུས་སུ་བོད་རྒྱ་ཡིག་རིགས་གཉིས་ཀྱི་མིང་དང་། འབྱུང་ཁུངས། འདུལ་ཐབས། རྣམ་པ། ཕན་ནུས། བསྟེན་ཚུལ་སོགས་བཀོད་འདུག དེར་མ་ཟད་མཚོ་སྔོན་གྱི་ས་གནས་རང་ནས་ཐོན་པ་དང་ཐོན་སྐྱེད་བྱེད་བཞིན་པའི་སྨན་ཟོང་ལས་འདུལ་སྦྱོང་བྱས་པའི་སྨན་རྫས་ཀྱི་ཚོན་རིས་རིགས36བསྡུ་ཉར་བྱས་ཡོད་ལ། ༼བོད་སྨན་འདུལ་ཐབས་ཀྱི་ཚད་གཞི༽ནི་མཚོ་སྔོན་ཞིང་ཆེན་གྱི་འདུལ་སྦྱོང་བྱ་བའི་བོད་སྨན་ཐོན་སྐྱེད་དང་། འཁོར་རྒྱུག བཀོལ་སྤྱོད། ཞིབ་བཤེར། ལྟ་སྐུལ་དོ་དམ་བྱེད་པའི་ཁྲིམས་བཀོད་ལག་རྩལ་གྱི་ཚད་གཞི་ཞིག་ཡིན་པ་རེད།


text:
དྷ་ས་མེག་གྷན་བོད་པའི་ཐང་ཁྲོམ་སྐྱིད་སྡུག་ཚོགས་པའི་ཚོགས་གཙོ་བློ་བཟང་བདེ་དབྱངས་ལགས་སུ། ད་ལྟའི་བོད་མིའི་ཐང་ཁྲོམ་གནས་སྟངས་དང་འབྲེལ་སྲིད་སྐྱོང་འོས་མི་གཉིས་ཀྱི་སྐོར་ལ་བཅར་འདྲི་ཞུས།་་་
ཉེ་ལམ་ཨ་རིའི་ལ་རྩེ་དཔེ་མཛོད་ཁང་གི་འགན་འཛིན་པདྨ་འབུམ་ལགས་འདི་ག་བོད་ཀྱི་དུས་བབ་གསར་ཁང་དུ་ཕེབས་པ་དང་བསྟུན་ཏེ་རྩོམ་སྒྲིག་པ་དོན་འགྲུབ་བཀྲ་ཤིས་ཀྱིས་ད་ལྟའི་བོད་ཀྱི་རྩོམ་རིག་སྐོར་ལ་བཅར་འདྲི་ཞུས།་་་
རྒྱ་ནག་དམར་ཤོག་ཚོགས་པའི་འབྱུང་འགྱུར་གླེང་བ།
པདྨ་རྒྱལ་གྱིས་སྒྲིག་བསྒྱུར་བྱས།
ཟུར་མཆན། མེན་ཞིན་ཕི་ (Minxin Pei)ལགས་ནི། ཨ་རིའི་ཁི་ལ་རི་མོན་ཊ་མག་ཀི་ན་སློབ་ཆེན་ (Claremont McKenna College)གྱི་སློབ་དཔོན་ཆེན་མོ་དང་རྒྱ་ནག་ཉམས་ཞིབ་པ་བཅས་ཡིན་ཞིང་། ཁོང་གིས་དེ་སྔ་རྒྱ་ནག་སྐོར་ལ་རྩོམ་ཡིག་དང་དེབ་མང་པོ་བཏོན་ཡོད་པ་མ་ཟད། ད་ལྟའི་རྒྱ་ནག་དམར་ཤོག་ཚོགས་པ་ནང་ཁུལ་གྱི་ལྐོག་ཟ་རུལ་སུངས་གནད་དོན་ལ་བརྟེན་ཏེ་འབྱུང་འགྱུར་ཕྱི་ལོ་ ༢༠༣༠ ལོར་ད་ལྟའི་རྒྱ་ནག་གཞུང་དེ་ཐོར་ཞིག་གམ་རྩ་བ་ནས་་་
བོད་ཀྱི་དུས་བབ་ཀྱིས་སྐབས་བཅུ་དྲུག་པའི་སྤྱི་འཐུས་འོས་མི་ཚོར་བཅར་འདྲིའི་ལས་རིམ་ཞིག་འགྲོ་བཞིན་ཡོད་པ་ལྟར། ཐེངས་འདིར་བོད་མིའི་སྒྲིག་འཛུགས་ཀྱི་དྲུང་ཆེ་ཟུར་པ་མི་འགྱུར་རྡོ་རྗེ་ལགས་སུ། ཁོང་གིས་ལོ་ངོ་ ༣༩ རིང་བཙན་བྱོལ་བོད་མིའི་སྒྲིག་འཛུགས་ནང་ཕྱག་ལས་གནང་བ་དང་འབྲེལ་ཏེ། ཁོང་སྐབས་བཅུ་དྲུག་པའི་བོད་མི་མང་སྤྱི་འཐུས་ཀྱི་འོས་མིར་བཞེངས་དགོས་པའི་རྒྱུ་མཚན་སྐོར་ལ་བཅར་འདྲི་ཞུས།་་་
བཀའ་ཤག་སྐབས་བཅོ་ལྔ་པའི་སྲིད་སྐྱོང་གི་དངོས་གཞིའི་འོས་བསྡུའི་ལས་རིམ་ཚ་ཚ་འུར་འུར་གྱིས་འགྲོ་བཞིན་པའི་སྐབས་འདིར། འདི་གའི་བོད་ཀྱི་དུས་བབ་རྩོམ་སྒྲིག་པ་དོན་འགྲུབ་བཀྲ་ཤིས་ཀྱིས། སྲིད་སྐྱོང་འོས་མི་སྲིད་སྐྱོང་ལས་ཐོག་བློ་བཟང་སེང་གེ་མཆོག་དང་སྤྱི་འཐུས་ཚོགས་གཙོ་སྤེན་པ་ཚེ་རིང་རྣམ་གཉིས་ལ། མ་འོངས་སྲིད་སྐྱོང་གི་ལས་འཆར་དང་འབྲེལ་བའི་ཐོག་ཐུན་མོང་གི་དྲི་བ་ ༡༠ རེ་དང་། སྒེར་སོ་སོའི་གནད་དོན་དང་འབྲེལ་བའི་ཐོག་དྲི་བ་ ༥ རེ་བཅས་ཁྱོན་དྲི་བ་ ༡༥ རེ་བཏང་ཡོད།་་་
བཀའ་ཤག་སྐབས་བཅོ་ལྔ་པའི་སྲིད་སྐྱོང་གི་དངོས་གཞིའི་འོས་བསྡུའི་ལས་རིམ་ཚ་ཚ་འུར་འུར་གྱིས་འགྲོ་བཞིན་པའི་སྐབས་འདིར། འདི་གའི་བོད་ཀྱི་དུས་བབ་རྩོམ་སྒྲིག་པ་དོན་འགྲུབ་བཀྲ་ཤིས་ཀྱིས། སྲིད་སྐྱོང་འོས་མི་སྲིད་སྐྱོང་ལས་ཐོག་བློ་བཟང་སེང་གེ་མཆོག་དང་སྤྱི་འཐུས་ཚོགས་གཙོ་སྤེན་པ་ཚེ་རིང་རྣམ་གཉིས་ལ། མ་འོངས་སྲིད་སྐྱོང་གི་ལས་འཆར་དང་འབྲེལ་བའི་ཐོག་ཐུན་མོང་གི་དྲི་བ་ ༡༠ རེ་དང་། སྒེར་སོ་སོའི་གནད་དོན་དང་འབྲེལ་བའི་ཐོག་དྲི་བ་ ༥ རེ་བཅས་ཁྱོན་དྲི་བ་ ༡༥ རེ་བཏང་ཡོད། ཟླ་འདིའི་ཚེས་་་
འདས་མ་ཐག་ལོར་བོད་ཀྱི་དུས་བབ་གསར་ཁང་ཡུ་རོབ་རྒྱལ་ཁབ་ཁག་ཅིག་ནང་ཟླ་གཉིས་རིང་སྐོར་སྐྱོད་བྱས་པ་དང་བསྟུན་ཏེ། ཕྱི་ཟླ་ ༡༠ ཚེས་ ༡ ཉིན་འདི་གའི་རྩོམ་སྒྲིག་པ་དོན་འགྲུབ་བཀྲ་ཤིས་ཧྥ་རན་སིའི་ལྷོ་མཐའ་ཊོའུ་ལོའུ་སི་(Toulouse)ཞེ་པར་བསྐྱོད་དེ། རྩོམ་པ་པོ་སྐུ་ཞབས་ལྗང་བུ་ལགས་དང་ལྷན་དུ། ཁོང་གི་དྲན་ངོས་ཀྱི་དཔལ་དོན་གྲུབ་རྒྱལ་གྱི་སྣང་བརྙན་ཐར་ཐོར་དང་། ལྗང་བུ་ཁོང་རང་ཉིད་ཀྱི་སྙན་ངག་གི་འགྱུར་འགྲོས་སོགས་ཀྱི་སྐོར་ལ་ཉིན་ཞག་གསུམ་རིང་གླེང་མོལ་བྱས་པ་དང་། ཉེ་་་
བཙན་བྱོལ་ནང་གི་བུད་མེད་རྩོམ་པ་པོ་བསམ་གླིང་ཚེ་རིང་ལྷ་མོ་ལགས་སུ་ཁོང་མོས་མ་སུ་རི་གཏན་སློབ་ཏུ་བོད་དགེ་གནང་ནས་ལོ་ངོ་ ༢༠ འགྲོ་བཞིན་ཡོད་པ་དང་། ལས་ཞོར་དུ་ >དང་ >། དེ་བཞིན་ཕྱི་ལོ་ ༢༠༠༥ ལོ་ནས་བཟུང་བྱིས་སྒྲུང་མང་པོ་གསར་རྩོམ་དང་སྒྱུར་སྒྲིག་གནང་ཡོད་པ་ལྟར། ད་ལྟའི་བར་ཁྱོན་དེབ་གྲངས་ ༣༣ པར་སྐྲུན་གནང་ཡོད་སྟབས། འདི་གའི་གསར་འགོད་པས་བྱིས་པའི་སློབ་གསོ་དང་འབྲེལ་ནས་ཁོང་མོར་བཅར་འདྲི་ཞུས་ཡོད།་་་


text: འདི་ལོའི་ཟླ་3པར། བོད་ལྗོངས་སྤྱི་བདེ་མཐའ་སྲུང་སྤྱི་ཁྱབ་རུ་ཁག་གཏིང་སྐྱེས་མཐའ་སྲུང་མངགས་གཏོང་ཁང་གིས“མཐའ་སྲུང་སྐྱེད་མས་གཅེས་སེམས་སློབ་རོགས་བྱས་ཏེ་བྱིས་པར་སྤྲོ་སྣང་སྦྱིན”ཞེས་པའི་ཆ་སྒྲིག་རོགས་སྐྱོར་བྱེད་སྒོ་སྤེལ་ནས་ཁོངས་གཏོགས་ཁུལ་གྱི་དཀའ་ངལ་ཡོད་པའི་བྱིས་པ་དང་། གཞིས་ལུས་བྱིས་པ། ཕ་མ་ཡ་གྱར་གྱི་བྱིས་པ་བཅས་བདེ་ཐང་ངང་འཚར་ལོངས་ཡོང་རྒྱུར་དོ་ཁུར་ཆེན་པོ་བྱས་ཡོད། ཉེ་ཆར། བོད་ལྗོངས་སྤྱི་བདེ་མཐའ་སྲུང་སྤྱི་ཁྱབ་རུ་ཁག་གཏིང་སྐྱེས་མཐའ་སྲུང་མངགས་གཏོང་ཁང་གི“མཐའ་སྲུང་སྐྱེད་མ”ཚོར་ཁོངས་གཏོགས་ཁུལ་གྱི་བྱིས་པ་ཚོས་བློ་གཅིག་སེམས་གཅིག་གིས་གྲ་སྒྲིག་བྱས་པའི་དུས་ཆེན་གྱི་ལག་རྟགས་འབྱོར་བ་དང་། ལག་རྟགས་སྣ་ཁ་མང་པོ་ཡོད་དེ། གཙང་ལ་གྲལ་སྒྲིག་པའི་སྦྱོང་ཚན་རེ་རེ་དང་། ཕུལ་བྱུང་གྲུབ་འབྲས་ཐོབ་པའི་སློབ་མཇུག་ཡིག་ཚད་ཀྱི་རྒྱུགས་ཤོག་རེ་རེ། ཡིད་སེམས་འགུལ་བའི་འཕྲིན་ཡིག་རེ་རེ་བཅས་ཡིན་ཞིང་། འདི་ནི་ཁོངས་གཏོགས་ཁུལ་གྱི་བྱིས་པ་ཚོས“མཐའ་སྲུང་སྐྱེད་མར”ལག་རྟགས་སྤྲོད་བཞིན་པ།


text:
[ནང་དོན་གནད་བསྡུས] རྩོམ་འདིར་སྟོད་མངའ་རིས་ཡུལ་གྱི་མཐོ་ལྡིང་དགོན་པར་ཡུལ་དངོས་བརྟག་དཔྱད་བྱས་པ་བརྒྱུད་དེ་དགོན་སྡེ་དེའི་ཕྱི་སྣོད་ཀྱི་བཀོད་པ་དང་ནང་རྟེན་གྱི་རྣམ་པ། ལོ་རྒྱུས་ཀྱི་འཕོ་འགྱུར། ཁྱད་པར་གནས་དེའི་ཁྱད་མཚར་བའི་ལྡེབས་རིས་ཀྱི་ཁྱད་ཆོས་བཅས་རང་ཉིད་ཀྱི་དངོས་མཐོང་དྲན་ཟིན་རྣམས་རེ་རེ་བཞིན་ངོ་སྤྲོད་བྱས་ཡོད།
[བརྡ་ཆད་གཙོ་བོ] མངའ་རིས། མཐོ་ལྡིང་དགོན། ལྡེབས་རིས། ཡུལ་དངོས་བརྟག་དཔྱད།
སྟོད་མངའ་རིས་ལ་བསྐྱོད་པ་ནི་བདག་གི་མི་ཚེའི་ནང་གི་དམིགས་ཡུལ་གལ་ཆེན་གཅིག་ཏུ་བགྲངས་ཆོག་པས། སྤྱི་ལོ་༢༠༡༧ལོའི་༥བའི་ཚེས་༡༨ཉིན་འདུན་མ་གཅིག་པའི་སློབ་གྲོགས་འགའ་དང་མཉམ་དུ་ཉི་མ་ལྷ་ས་བརྒྱུད་དེ་གཞིས་ཀ་རྩེ་ནས་མངའ་རིས་ཕྱོགས་སུ་ཆས་པ་ཡིན། ལམ་བར་དུ་ས་སྐྱ་དང་། ལྷ་རྩེ། ངམ་རིང་། ས་དགའ། འབྲོང་པ་སོགས་རྫོང་ཁག་རེ་རེའི་མངའ་ཁོངས་བརྒྱུད་དེ་མངའ་རིས་མཐོ་ལྡིང་དགོན་དུ་སླེབས། དེ་ནས་དཀོན་གཉེར་དགེ་སློང་བྱམས་པ་ལགས་ཀྱི་མཇལ་སྣ་དང་བཅས་དགོན་པའི་ཕྱི་ནང་རྟེན་གསུམ་ལ་ལེགས་པར་མཇལ་བའི་སྐལ་བ་བྱུང་བས། འདིར་དེའི་གནས་ཚུལ་ཇི་བཞིན་དུ་སྙན་ཞུའི་ཚུལ་དུ་བཀོད་ན།
གཅིག དགོན་པ་ཕྱག་བཏབ་ཚུལ་དང་ཕྱིའི་བཀོད་པ།
མཐོ་ལྡིང་དགོན་ནི་དེང་གི་བོད་རང་སྐྱོང་ལྗོངས་མངའ་རིས་ས་ཁུལ་རྩྭ་མདའ་རྫོང་གྲོང་གི་ནུབ་བྱང་མཚམས་དང་། ས་བབ་གནས་ཡུལ་འཕྲེད་ཐིག་བྱང་མའི་༣༡༠༢༩དང་། གཞུང་ཐིག་ཤར་མའི་༢༩༠༤༧། མཚོ་འཕགས་སྤྱི་ཁྲེ་༣༧༢༠ཙམ་གྱི་མཚམས་སུ་ཡོད། དགོན་པ་དང་ད་ལྟའི་རྩྭ་མདའ་རྫོང་ཆགས་སའི་གྲོང་རྡལ་གཉིས་འབྲེལ་ཏེ་ཡོད་ལ། ལྷོ་ངོས་དྲུ་རིར་བཅོལ་བ་དང་། བྱང་ངོས་གླང་ཆེན་ཁ་འབབ་ཀྱི་ངོགས་སུ་ཆགས་ཡོད། ཕྱོགས་བཞི་རུ་ཤུན་སྐོགས་མེད་པའི་ས་དམར་གྱི་རྫ་རི་ཀྲོང་ངེར་ལངས་ཤིང་། མཁར་གྱང་དམར་པོའི་ལྕགས་རིས་ཡོངས་སུ་བསྐོར་བའི་དབུས་སུ། མཆོད་རྟེན་དང་ལྷ་ཁང་། གྲྭ་ཤག་བཅས་འཛུགས་སྐྲུན་སྣ་ཁ་གསུམ་གྱིས་གྲུབ་པའི་ཆོས་སྡེ་ཞིག་རེད། དགོན་པའི་ནུབ་ཕྱོགས་སུ་ས་ཙྪའི་མཆོད་རྟེན་ཆུང་ཆུང་བརྒྱ་དང་བརྒྱད་གྲལ་སྟར་དུ་བསྒྲིགས་ནས་བཞེངས་ཡོད། གཞན་ཕྱོགས་སོ་སོར་ཕྱི་གནོན་མཆོད་རྟེན་བཞི་སྟེ་ཤར་ཟངས་ཀྱི་གདུང་རྟེན། ལྷོ་མཆོད་རྟེན་ཁྲ་བོ། ནུབ་མཆོད་རྟེན། བྱང་ལྷ་བབ་མཆོད་རྟེན་བཅས་བཞེངས་ཡོད་ལ། ནུབ་མཆོད་རྟེན་ཆུས་འཇིག་ཟིན་པས་ད་ལྟའི་ཆར་མཐོང་རྒྱུ་མི་འདུག དགོན་པའི་ལྕགས་རིའི་ནང་དུ་ད་ལྟ་མཇལ་རྒྱུ་ཡོད་པའི་འཛུགས་སྐྲུན་ནི་བརྒྱ་རྩ་ལྷ་ཁང་དང་ལྷ་ཁང་དཀར་པོ། ལྷ་ཁང་དམར་པོ། གསེར་ཁང་ལྷ་ཁང་། མ་ཎི་ལྷ་ཁང་དང་གྲྭ་ཤག་བཅས་ཡིན།
མཐོ་ལྡིང་ཞེས་པའི་མིང་གི་འབྱུང་ཁུངས་ནི་ལྷ་བླ་མ་ཡེ་ཤེས་འོད་ཀྱིས་གན་ཊི་མཁར་འཕངས་ནས་བདག་གི་གདུལ་བྱ་འདུ་སར་བོབས་ཤིག་ཅེས་ཐུགས་སྨོན་མཛད་པས་ནམ་མཁའ་མཐོན་པོར་ལྡིང་ཞིང་བབས་སའི་ས་ཕྱོགས་དེར་གཙུག་ལག་ཁང་བཞེངས་པས་མཐོ་ལྡིང་ཞེས་འབོད་པ་དང་། ཡང་ངག་རྒྱུན་ལ་ད་ལྟ་བཀྲ་ཤིས་སྒང་དགོན་པར་བཞུགས་པའི་གན་ཊི་གསུང་འབྱོན་ཞེས་པ་དེ་རྒྱ་གར་གྱི་མཚོ་པདྨ་ནས་འཕུར་ཏེ་ཡོང་བ་ཡིན་ལ། དང་པོར་རྩ་མདའ་ནས་མ་ནམ་དགོན་པར་སླེབས་པས་དགོན་པ་དེའི་མཚན་ལ་ཡུལ་སྐད་ཀྱི་མ་ནམ་ཞེས་པ་མིན་ནམ་ཞེས་པའི་དོན་ཐོགས་ཤིང་། ངེད་རང་བཞུགས་ས་དེ་འདི་མིན་ནམ་ཞེས་པའི་དོན་ཡིན་ཟེར། ཡང་དེ་ནས་མཐོ་ལྡིང་ལ་སླེབས་ཏེ་ནམ་མཁའ་མཐོན་པར་ལྡིང་སྐོར་ཞིག་བརྒྱབ་པས་མཐོ་ལྡིང་དུ་ཐོགས། དེ་ནས་བཀྲ་ཤིང་སྒང་དུ་ཕེབས་ཏེ་ང་འདིར་བཞུགས་པར་བྱའོ་ཞེས་གསུང་བྱོན་པར་གྲགས་①པས་མཐོ་ལྡིང་གི་མིང་ཐོག་སྟངས་ལ་བཤད་ཚུལ་གཉིས་ཙམ་མཆིས། དེ་ཡང་བོད་རྗེ་གཉའ་ཁྲི་བཙན་པོའི་གདུང་རྒྱུད་གནམ་ལྡེ་འོད་སྲུང་གི་སྲས་མངའ་བདག་དཔལ་འཁོར་བཙན། དེའི་སྲས་སྐྱིད་ལྡེ་ཉི་མ་མགོན། དེའི་སྲས་བར་བ་བཀྲ་ཤིས་མགོན། དེའི་སྲས་སྲོང་ངེའམ་ལྷ་བླ་མ་ཡེ་ཤེས་འོད་ཀྱིས་འབོད་སྐུལ་གནང་ནས་སྦྱིན་བདག་མཛད་ཅིང་། ལོ་ཆེན་རིན་ཆེན་བཟང་པོས་གཙོ་འགན་བཞེས་ནས་སྤྱི་ལོ་༩༩༦མེ་སྤྲེལ་ལོར་མཐོ་ལྡིང་དཔལ་གྱི་ལྷ་ཁང་བཞེངས་②ཞེས་མཐོ་ལྡིང་དགོན་ནི་སྤྱི་ལོ་༩༩༦ལོར་ཕྱག་བཏབ་ཅིང་སྤྱི་༡༩༢༨ལོར་ཡོངས་སུ་ལེགས་འགྲུབ་བྱུང་བའི་ད་ལྟའི་བརྒྱ་རྩ་ལྷ་ཁང་ངམ། སྔོན་གྱི་མཚན་རྙིང་བར་མཐོ་ལྡིང་དཔལ་དཔེ་མེད་ལྷུན་གྱིས་གྲུབ་པའི་གཙུག་ལག་ཁང་གི་དུས་ལ་ངོས་འཛིན་བྱེད་བཞིན་ཡོད་པ་ནི་དུས་དང་མཚན་གཉིས་ཀྱིས་སྟེང་ནས་ར་སྤྲོད་ཐུབ་པར་འདོད། མཚན་འདི་དུས་ཕྱིས་ཀྱི་བོད་ཡིག་ཡིག་ཆ་ཚད་ལྡན་གྱི་ཁྲོད་དུ་བཀོལ་བ་ཅུང་མང་ལ་དགེ་ལུགས་པའི་བླ་ཆེན་ཁ་ཤས་ཀྱིས་ཀྱང་ད་ལྟའི་བར་སྤྱོད་བཞིན་འདུག མཐོ་ལྡིང་དགོན་གྱི་མིང་གཞན་ལ་མཐོ་ལྡིང་གསེར་གྱི་ལྷ་ཁང་ཡང་ཟེར་སྲོལ་བྱུང་བ་ནི་ཞི་བ་འོད་ཀྱིས་གཙོ་སྐྱོང་གནང་སྟེ་ཐོག་བརྩེགས་གསུམ་ཅན་གྱི་གསེར་ཁང་ཞིག་བཞེངས་པ་དེའི་མིང་ཡིན་ནམ་སྙམ་ཡང་ད་དུང་གསལ་ཆ་ཆེན་པོ་མ་བྱུང་བས་མུ་རུ་དཔྱད་རིན་ཆེ་སྙམ།
གཉིས། ལོ་རྒྱུས་ཀྱི་འཕོ་འགྱུར།
མཐོ་ལྡིང་དགོན་ཕྱག་བཏབ་པ་ནས་བཟུང་བསྟན་པ་ཕྱི་དར་གྱི་འགོ་ཚུགས་ཤིང་། ལྷ་བླ་མ་ཡེ་ཤེས་འོད་ཀྱིས་རྒྱ་གར་ཤར་ཕྱོགས་དང་ཁ་ཆེའི་པཎ་ཊི་ཏ་མཐོ་ལྡིང་དགོན་དུ་གདན་དྲངས་ཏེ་འདུལ་བའི་བསྟན་པ་རྒྱ་ཆེར་སྤེལ་ཡང་ཉམས་མྱོང་ཅན་གྱི་ལོ་ཙྰ་བ་མེད་པའི་རྐྱེན་གྱིས་མཇུག་འབྲས་དེ་ཙམ་ཡག་པོ་འབྱུང་མ་ཐུབ། རྗེས་སུ་ལོ་ཆེན་རིན་ཆེན་བཟང་པོ་རྒྱ་གར་དང་ཁ་ཆེའི་ཡུལ་ནས་སློབ་གཉེར་གྲུབ་རྗེས་ཁོང་གིས་གདན་ཞུས་མཛད་པའི་རྒྱ་གར་གྱི་པཎ་ཌི་ཏ་ཁག་དང་ལྷན་དུ་མཐོ་ལྡིང་དགོན་པར་ཆིབས་སྒྱུར་གནང་། ལོ་ཆེན་གྱིས་གསུང་རབ་བསྟན་བཅོས་མང་པོ་བརྩམས་ཞིང་མདོ་སྔགས་རྒྱ་དཔེ་ཡང་མང་པོ་ཞིག་བསྒྱུར་གནང་མཛད་པ་མ་ཟད། མཐོ་ལྡིང་དགོན་པའི་གཞི་ཁྱོན་རྒྱ་སྐྱེད་ཐད་ལའང་དམིགས་བསལ་གྱི་མཛད་རྗེས་བཞག་ཡོད་དེ། ལྷ་བླ་མ་ཡེ་ཤེས་འོད་ཀྱི་བཀའ་མངགས་ལྟར་སྤྱི་ལོ་༡༠༠༡ལོ་ཡས་མས་སུ་ཁ་ཆེའི་ཡུལ་ནས་ལྷ་བཟོ་བ་༣༢ སྤྱན་དྲངས་ཏེ་མཐོ་ལྡིང་དགོན་གྱི་ལྡེབས་རིས་དང་སྐུ་བརྙན་གསར་བཞེངས། ལྷ་ཁང་ཞིག་གསོ་བཅས་གནང་བ་ལོ་ཆེན་ཁོང་གི་རྣམ་ཐར་དུ་གསལ། གཞན་ཡང་ལོ་ཆེན་རྒྱ་གར་གྱི་མངྒདྷ་རྒྱལ་ཁབ་ཀྱི་བསྟན་སྲུང་ལྷ་མོ་རྡོ་རྗེ་ཆེན་མོ་གདན་དྲངས་ཏེ་མཐོ་ལྡིང་དགོན་པའི་བསྟན་སྲུང་ལྷ་མོའི་ལྷ་ཁང་གསར་དུ་བསྐྲུན་ཞིང་བསྟན་སྲུང་ལྷ་མོའི་སྐུ་ཡང་བཞེངས།
སྤྱི་ལོ༡༠༢༨ལོར་གུ་གེ་རྒྱལ་པོ་འོད་ལྡེས་རྒྱལ་སྲིད་སྐྱོང་རིང་ལ་བཞེངས་པའི་མཐོ་ལྡིང་དཔལ་དཔེ་མེད་ལྷུན་གྱིས་གྲུབ་པའི་གཙུག་ལག་ཁང་གི་གཤམ་འོག་ལྷ་ཁང་ཉི་ཤུ་ཐམ་པ་ནི་མཐོ་ལྡིང་གཙུག་ལག་ཁང་གི་ལྷ་ཁང་བཅུ་གཉིས་ཀྱི་རྨང་གཞིའི་ཐོག་རིམ་བཞིན་གསར་བཞེངས་མཛད་ཅིང་། ད་ལྟ་མཐོ་ལྡིང་དགོན་པར་མཇལ་རྒྱུ་ཡོད་པའི་བརྒྱ་རྩ་ལྷ་ཁང་ཞེས་པ་དེ་ཡིན་ངེས། ལོ་རབས་དགུ་བཅུའི་ནང་དུ་བོད་ལྗོངས་རིག་དངོས་ཅུའུ་ཡིས་དགོན་འདིར་རྟོག་ཞིབ་གནང་དུས། བརྒྱ་རྩ་ལྷ་ཁང་གི་ཞིག་རལ་དུ་སོང་བའི་མཆོད་རྟེན་ཞིག་ལས་དུས་རབས་༡༡པའི་དུས་མགོའི་ལྡེབས་རིས་གསར་དུ་རྙེད་པ་ལས། ལྷ་ཁང་དེ་མངའ་བདག་འོད་ལྡེའི་རིང་གི་ལྷ་ཁང་ཡིན་པ་ར་སྤྲོད་ཐུབ་ཡོད་ཟེར། གུ་གེ་རྒྱལ་པོ་བྱང་ཆུབ་འོད་ཀྱིས་སངས་རྒྱས་ཀྱི་བསྟན་པ་དར་སྤེལ་གཏོང་ཆེད། རྒྱུ་ནོར་མང་པོ་བསྡུས་ཏེ་རྒྱ་གར་ནས་ཇོ་བོ་རྗེ་དཔལ་ལྡན་ཨ་ཏི་ཤ་བོད་དུ་གདན་དྲངས་ཤིང་། སྤྱི་ལོ་༡༠༤༢ལོར་མཐོ་ལྡིང་དགོན་ལ་ཞབས་ཀྱིས་བཅགས་ཤིང་ལོ་ཆེན་རིན་ཆེན་བཟང་པོ་དང་མཇལ་འཕྲད་གནང་། དེ་ནས་སྤྱི་ལོ་༡༠༤༥བར་ཏེ་བགྲངས་བྱ་གསུམ་ཙམ་ལ་མཐོ་ལྡིང་དགོན་དུ་བཞུགས་རིང་། བྱང་ཆུབ་ལམ་གྱི་སྒྲོན་མེ་སོགས་བརྩམས་ཆོས་ཉི་ཤུ་ལྷག་ལྗགས་རྩོམ་གནང་སྟབས། བསྟན་པ་ཕྱི་དར་སྐབས་ཀྱི་བསྟན་པ་དར་ཞིང་རྒྱས་པར་ནུས་པ་གལ་ཆེན་ཐོན་ཡོད་མ་ཟད། མཐོ་ལྡིང་དགོན་ནི་བསྟན་ཕྱི་དར་སྐབས་ཀྱི་ཆོས་གཞུང་སྒྲ་བསྒྱུར་བྱ་ས་གཙོ་བོ་ཞིག་ཏུ་ཆགས་ཡོད་པ་རེད།
འོད་ལྡེའི་ཚ་བོ་རྩེ་ལྡེས་གུ་གེ་རྒྱལ་པོ་གནང་རིང་མཐོ་ལྡིང་དགོན་རྒྱ་བསྐྱེད་དུ་བཏང་། ཞི་བ་འོད་ཀྱིས་གཙོ་སྐྱོང་གནང་སྟེ་ཐོག་བརྩེགས་གསུམ་ཅན་གྱི་གསེར་ཁང་བཞེངས་ཤིང་། གུ་གེའི་མཁན་ཆེན་ངག་དབང་གྲགས་པས་མཛད་པའི་གུ་གེའི་རྒྱལ་རབས་ཀྱི་ནང་དུ་གསེར་ཁང་ལྷ་ཁང་གི་བཀོད་པ་ཕྲ་ཞིང་ཞིབ་པ་ཞིག་བཀོད་ཡོད། དུས་རབས་༡༡ནས་༡༢བར་གྱི་མཐོ་ལྡིང་དགོན་གྱི་ལོ་རྒྱུས་ནི་ད་ལྟའི་ཡིག་ཚང་ཁག་དུ་རྙེད་དཀའ་ན་ཡང་། སྟབས་ལེགས་པ་ཞིག་ལ་དེང་གི་མཐོ་ལྡིང་ཚོམས་ཆེན་ཆེན་མོའི་གྱང་ནུབ་ཀྱི་བྱང་ངོས་སུ་བོད་ཡིག་གི་མཚན་བྱང་ཡིག་ཕྲེང་བདུན་བྲིས་པ་དེའི་ནང་དུ་མངའ་རིས་ས་ཁུལ་བསྟན་པ་ཕྱི་དར་གྱི་ལོ་རྒྱུས་དང་གུ་གེའི་རྒྱལ་པོ་རྩེ་ལྡེས་དམངས་ལ་ཆོས་སེམས་མེད་ཅིང་གནོད་སེམས་ཆེ། དགེ་འདུན་རྣམས་བཙན་ཤེད་ཀྱིས་སྐྱ་ཕབ་སྟེ། དགོན་སྡེའི་རྟེན་རྣམས་མེ་ལ་བསྐུར་ཞེས་བཀོད་ཡོད། སྐད་ཆ་དུམ་བུ་འདིས་ལོ་རྒྱུས་ཀྱི་གནས་ཚུལ་གལ་ཆེན་ཞིག་བསྟན་ཡོད་དེ། སྐབས་དེར་མངའ་རིས་ས་ཁུལ་དུའང་ཆོས་བསྣུབས་པའི་ལས་འགུལ་ཞིག་སྤེལ་བ་ཤེས་ཐུབ།
དུས་རབས་༡༢པའི་དུས་མཇུག་ནས་དུས་རབས་༡༥པའི་བར་དུ། དགོན་འདི་ཡང་རྙིང་མ་དང་བཀའ་བརྒྱུད། ས་སྐྱ་བཅས་ཀྱིས་དགོན་བདག་བྱས་ཀྱང་དེ་འབྲེལ་གྱི་ཡིག་ཆ་མཐོང་མ་བྱུང་། དུས་རབས་༡༥པར་དགེ་ལུགས་པའི་སྟོབས་ཤུགས་གེ་གུའི་ཕོ་བྲང་དུ་སླེབས་པ་ན་མཐོ་ལྡིང་དགོན་པ་དེའང་འཕེལ་རྒྱས་སུ་འགྲོ་བའི་གོ་སྐབས་བྱུང་། གུ་གེའི་མཁན་ཆེན་ངག་དབང་གྲགས་པ་རྒྱལ་མཚན་སེ་ར་དགོན་ནས་རྗེ་ཙོང་ཁ་པ་བློ་བཟང་གྲགས་པའི་མདུན་དུ་སློབ་གཉེར་མཛད་དེ་ཕྱིར་ཕེབས་རྗེས་གུ་གེ་རྒྱལ་པོ་རྣམ་རྒྱལ་ལྡེ་དང་མཆོད་ཡོན་སྦྱིན་བདག་གི་འབྲེལ་བ་བཙུགས་པ་མ་ཟད། ཁོང་མཐོ་ལྡིང་དགོན་དང་དུང་དཀར་ཕྱི་དབང་། མ་ནམ་དགོན་སོགས་ཀྱི་དགོན་བདག་ཏུ་མངགས་པས། སྐབས་དེར་དགོན་སྡེ་འདི་རུ་བཀའ་གདམས་གསར་མ་སྟེ་དགེ་ལྡན་ལུགས་ཕྱག་ལེན་མཛད་ཅིང་ཆོས་ཀྱི་འཁོར་ལོ་བསྐོར།
སྤྱི་ལོ་༡༦༣༠ལོ་ཡས་མས་སུ་གུ་གེ་རྒྱལ་རབས་ནུབ་ཅིང་། མངའ་རིས་ས་ཁུལ་ལ་དྭགས་རྒྱལ་པོ་སེངྒེ་རྣམ་རྒྱལ་གྱི་མངའ་འོག་ཏུ་ཚུད་ལ། མཐོ་ལྡིང་དགོན་འབྲུག་པ་བཀའ་བརྒྱུད་པའི་གྲུབ་མཐར་བསྒྱུར་དགོས་བྱུང་། དུས་ཡུན་རིང་པོ་མ་འགོར་བར་རྒྱལ་དབང་སྐུ་འཕྲེང་ལྔ་བས་མངགས་པའི་བོད་སོག་རྟ་དམག་གིས་ལ་དྭགས་ཕམ་པར་བརྒྱབ་པས། སླར་ཡང་དགེ་ལུགས་པའི་གྲུབ་མཐའ་ཕྱག་ལེན་མཛད། སྡེ་སྲིད་སངས་རྒྱས་རྒྱ་མཚོས་མཐོ་ལྡིང་དགོན་པའི་དོ་དམ་སྔར་ལས་ཇེ་བཟང་དུ་གཏོང་ཆེད་དགའ་ལྡན་དགོན་པའི་བྱང་རྩེ་ཆོས་རྗེ་དང་ཤར་རྩེ་ཆོས་རྗེ་གཉིས་རེ་མོས་ཀྱིས་མཐོ་ལྡིང་དགོན་པའི་མཁན་པོར་མངགས། དུས་རབས་༡༨པའི་དུས་མགོར་རྒྱལ་བ་བསྐལ་བཟང་རྒྱ་མཚོས་བཀའ་སྩལ་ཏེ་མཐོ་ལྡིང་དགོན་དེ་སེ་ར་དགོན་བྱེས་གྲྭ་ཚང་གི་དགོན་ལག་ཏུ་གནང་ཞིང་། ལོ་གསུམ་གྱི་ལས་ཐོག་མཁན་པོའི་ལམ་ལུགས་གཏན་འབེབས་གནང་བ་རེད།
དུས་རབས་༡༩པའི་དུས་དཀྱིལ་རྗེས་སུ་སེང་པ་དམག་འཁྲུག་བྱུང་སྟེ། མཐོ་ལྡིང་དགོན་དགྲ་བོས་བཙན་བཟུང་བྱས་པར་བརྟེན་ལྷ་ཁང་དང་ནང་རྟེན་རྩ་ཆེན་དག་ལ་ཚབ་ཆེ་ཆུང་མི་འདྲ་བའི་གཏོར་སྐྱོན་དང་བོར་བརླག་བྱུང་བར་མ་ཟད། རྗེས་ཀྱི་རིག་གནས་གསར་བརྗེའི་སྐབས་སུའང་དགོན་པའི་ལྷ་ཁང་དང་རིག་དངོས་རྩ་གཏོར་བྱས་ཏེ་གྱོང་གུད་ཚབ་ཆེན་ཐེབས་ཤིང་སྐུ་བརྙན་དང་ཞལ་ཐང་། མཆོད་ཆ་སོགས་ལྷག་ལུས་མེད་པར་གྱུར་བའི་གནས་ཚུལ་ཡ་ང་བ་བྱུང་།
གསུམ། ལྷ་ཁང་དང་ནང་རྟེན་གཙོ་བོ།
སྔོན་འདུས་སྡེ་ཆེན་པོ་འདིར་རྒྱུད་སྡེ་བཞིའི་ལྷ་ཁང་། གསེར་ཁང་། ལྷ་ཁང་དཀར་པོ། འདུ་ཁང་ཆེན་མོ། གནས་བཅུ་ལྷ་ཁང་། མ་ཎི་ལྷ་ཁང་། བླ་བྲང་གི་མགོན་ཁང་བཅས་ལྷ་ཁང་ཆེ་ཆུང་བདུན་ཙམ་ཡོད་པ་འབྲེལ་ཡོད་ཡིག་ཆ་རུ་གསལ་ཡང་། ད་ལྟ་མཐོང་ལམ་དུ་མཇལ་རྒྱུ་ཡོད་པ་ཞིག་ལ་བརྒྱ་རྩ་ལྷ་ཁང་དང་ལྷ་ཁང་དཀར་པོ། ལྷ་ཁང་དམར་པོ། གསེར་ཁང་ལྷ་ཁང་། མ་ཎི་ལྷ་ཁང་བཅས་རེད། གཞན་དགོན་པའི་ལྕགས་རིའི་ནང་དུ་སྔོན་གྱི་ལྷ་ཁང་ཁག་གི་ཤུལ་དུ་ལུས་པའི་གྱང་རོ་ཙམ་ལས་སླར་གསོ་མ་བྱས་པ་འགའ་རེ་ཡང་མཐོང་རྒྱུ་འདུག ད་ལྟ་མཇལ་རྒྱུ་ཡོད་པའི་ལྷ་ཁང་ཁག་ལས་བརྒྱ་རྩ་ལྷ་ཁང་ནི་མཐོ་ལྡིང་དགོན་གྱི་གཙུག་ལག་ཁང་ཐོག་མ་རུ་བགྲངས་ཤིང་། འཛུགས་སྐྲུན་གྱི་གཞི་ཁྱོན་ཆེས་ཆེ་བ་དེ་རེད། གཙུག་ལག་ཁང་དེ་ཁྱོན་བསྡོམས་ལྷ་ཁང་ཆུང་བ་ཉི་ཤུ་ལྷག་གིས་གྲུབ་ཡོད་ཅིང་། བརྒྱ་རྩ་ལྷ་ཁང་ཞེས་པའི་འབོད་སྲོལ་དེ་ནི་དུས་ཕྱིས་སུ་བྱུང་བ་ཞིག་སྟེ་དོན་ནི་ལྷ་ཁང་གི་ཁ་གྲངས་མང་བ་སྟོན་པ་ཞིག་རེད། མཚན་རྙིང་བར་བཀྲ་ཤིས་འདྲེན་པའི་གྲུབ་པའི་གཙུག་ལག་ཁང་ཞེས་འབོད་ལ། ལྷ་ཁང་འདི་ནི་བཙན་པོའི་དུས་ཀྱི་དཔེ་མེད་བསམ་ཡས་ལྷུན་གྱིས་གྲུབ་པའི་གཙུག་ལག་ཁང་གི་དཀྱིལ་འཁོར་གྱི་བཀོད་པར་དཔེ་བླངས་ཏེ་བཞེངས་པ་ཞིག་ཡིན་པས། ད་ལྟའི་ཆར་དཔལ་དཔེ་མེད་ལྷུན་གྱིས་གྲུབ་པའི་གཙུག་ལག་ཁང་ཞེས་འབོད་མཁན་ཡང་མང་། ལྷ་ཁང་དེ་ཉིད་ཕྱི་ནང་གི་རིམ་པ་གཉིས་སུ་ཕྱེས་ལ་བར་དུ་སྐོར་ལམ་ཞིག་མཆིས། དཀྱིལ་དུ་བདུད་འདུལ་ལྷ་ཁང་ཡོད་པ་དེའི་རྟེན་དུ་བདུད་འདུལ་ཐུབ་པ་ཐོག་ཚད་གཅིག་ལྷག་དང་། མཐའ་འཁོར་གྱི་རྣམ་སྣང་ལྷ་ཁང་ཞེས་པར་རྣམ་པར་སྣང་མཛད་ཀྱི་དཀྱིལ་འཁོར་ཞིག་ཡོད་པ་དེའི་ཕྱོགས་བཞི་ལ་སྒོ་བཞི་སོགས་ཀྱི་ཚུལ་དུ་ལྷ་ཁང་ཆུང་ཆུང་བཞི་ཡོད་ལ། ཤར་དུ་མེས་སྟོན་པ་དང་། ལྷོ་རུ་རིན་ཆེན་འབྱུང་གནས། ནུབ་དུ་འོད་དཔག་མེད། བྱང་དུ་སྣང་བ་མཐའ་ཡས་བཅས་བཞུགས། ཕྱི་རིམ་དུ་ལྷ་ཁང་ཆུང་བ་བཅུ་དྲུག་ཡོད་པ་གཡས་ནས་བརྩིས་པའི་འཇིག་བྱེད་ལྷ་ཁང་། ཨ་ཙ་ར་ལྷ་ཁང་། བཀྲ་ཤིས་འོད་ཀྱི་ལྷ་ཁང་། སྨན་བླ་ལྷ་ཁང་། སྒྲོལ་མ་ལྷ་ཁང་། རྒྱལ་བ་རིགས་ལྔའི་ལྷ་ཁང་། སྲུང་མ་ལྷ་ཁང་། སྲུང་མ་ཁང་དེའི་སྐུ་རྒྱབ་ན་ཤིང་སེ་བི་གླིང་ཁ་ལྟ་བུ་ཞིག་ཡོད་པ་དེ་ནི་དེའི་དུས་སུ་སྲིབ་སྐྱེས་བུ་མོ་སྤུན་གཉིས་ཟེར་བ་ཞིག་བྱུང་ནས་དེ་གཉིས་ཀྱི་ཕྱག་འཁར་སེ་བའི་དབྱུག་པ་རེ་ས་དེར་བཙུགས་པ་ལས་སྐྱེས་པ་ཡིན་པས། ཤིང་དེ་སྲུང་མའི་བླ་ཤིང་ཡིན་ཟེར་ནས་མཐོང་ཆེན་བྱེད་ཀྱི་ཡོད། དེ་ནས་བྱམས་པ་ཀེར་བཞེངས་ལྷ་ཁང་། ཕྱག་རྡོར་ལྷ་ཁང་། ཡུམ་ལྷ་ཁང་། བྱམས་པ་ངལ་གསོ་ལྷ་ཁང་། རྗེ་ལྷ་ཁང་། ཚེ་དཔག་མེད་ལྷ་ཁང་། བཀའ་འགྱུར་ལྷ་ཁང་། བསྟན་འགྱུར་ལྷ་ཁང་། འཇམ་དབྱངས་ལྷ་ཁང་བཅས་ཡོད་པ་རེད། གཙུག་ལག་ཁང་དེ་ཉིད་ནི་སྲིན་མོ་གན་རྐྱལ་ཉལ་བའི་སྒང་དུ་བདུད་འདུལ་ལྷ་ཁང་དང་། སྙིང་ཁར་རྣམ་སྣང་ལྷ་ཁང་། རྐང་ལག་བཞིའི་སྟེང་དུ་ནང་གནོན་མཆོད་རྟེན་བཞི་དང་ཕྱི་གནོན་མཆོད་རྟེན་བཞི་བཅས་ཀྱི་ཚུལ་དུ་བཞེངས་ཡོད།
བརྒྱ་རྩ་ལྷ་ཁང་གི་ཤར་ཕྱོགས་སུ་ལྷ་ཁང་དམར་པོ་ཡོད་ལ། དེའི་ཕྱི་གྱང་དེ་སྲུང་མ་ལྷ་ཁང་དང་རུང་ཁང་། གྲྭ་ཤག་བཅས་ཀྱིས་འབྲེལ་ཏེ་བསྐོར་འདུག ལྷ་ཁང་གི་སྒོ་ཤར་ཕྱོགས་སུ་འཁོར་ལ་དེར་ཀ་བ་༣༩ཡོད་པ་དང་། འཛུགས་སྐྲུན་གྱི་རྒྱ་ཁྱོན་ལ་རྨིད་གྲུ་བཞི་མ་༥༨༨ ཟིན་ཡོད། ལྷ་ཁང་དམར་པོ་ཞེས་པའི་མིང་འདི་ཡང་ཉེ་དུས་ཀྱི་མི་རྣམས་ཀྱིས་དགོན་པའི་གྱང་གི་ཚོན་མདོག་ལ་བལྟས་ཏེ་བཏགས་པ་ཞིག་རེད་ཟེར། གཙང་བཀྲ་ཤིས་ལྷུན་པོའི་དགོན་བདག་བདུན་པ་ཤྭནྟི་བ་བློ་གྲོས་རྒྱལ་མཚན་གྱི་རྣམ་ཐར་དུ་ལྷ་ཁང་འདིའི་མིང་ལ་འདུ་ཁང་འཛམ་གླིང་རྒྱན་ཞེས་བཀོད་འདུག སྤྱི་ལོ་༡༩༣༧ལོར་བརྩམས་པའི་མཐོ་ལྡིང་དགོན་གྱི་དཀར་ཆག་ཏུའང་ལྷ་ཁང་གི་མིང་དེ་ལྟར་བཀོད་གནང་འདུག ཡིན་ཡང་ལོ་རྒྱུས་ཡིག་ཚང་གཞན་པ་ལས་དེ་འབྲེལ་གྱི་རྒྱུ་ཆ་ལག་སོན་མ་བྱུང་། མིག་སྔར་ལྷ་ཁང་ནང་དུ་བཞུགས་སུ་གསོལ་བའི་སྐུ་བརྙན་ཚང་མ་དུས་རབས་༢༠ བའི་ལོ་རབས་༨༠ རྗེས་སུ་བཟོས་པའི་སྐུ་བརྙན་གསར་བ་ཤ་སྟག་རེད། དེའི་རྟེན་གྱི་གཙོ་བོ་ནི་གསེར་ཟངས་ལས་གྲུབ་པའི་དུས་གསུམ་སངས་རྒྱས་ཐོག་ཚད་ཙམ་རེ་ཡོད་པའི་དཀྱིལ་ལ་ཐུབ་དབང་གཎ་ཊི་མ་ཞུ་བ་སྣང་། གོང་ནས་གླེང་བའི་ནམ་མཁའ་མཐོན་པར་ལྡིང་ཞིང་ས་ཕྱོགས་དེར་བབས་པའི་གཎ་ཊི་དེ་ཐུབ་དབང་དེའི་གཟུགས་གཞུག་ལ་ཡོད་ཟེར། དེའི་མདུན་དུ་གསེར་ཟངས་ལས་གྲུབ་པའི་རྗེ་ཙོང་ཁ་པ་ཡབ་སྲས་ཀྱི་སྐུ་དང་རྗེ་བཙུན་མི་ལའི་སྐུ་ལི་མ། གུ་རུའི་སྐུ་སོགས་མི་ཚད་ལྷག་ཙམ་རེ་དང་། མར་མེ་མཛད་ཀྱི་སྐུ་ཐོག་ཚད་ཙམ། སྲང་མདའ་ཇོ་བོ་དང་འཇམ་དབྱངས་ཀྱི་སྐུ་མི་ཚད་ཙམ། གཙང་ཁང་ཀ་བ་དྲུག་ཅན་ཞིག་ཡོད་པའི་ནང་དུ་རྟེན་གཙོ་བོ་རྩེ་ལྷ་ཉི་མ་མགོན་ཟེར་བའི་ཐུབ་པའི་སྐུ་མཐོ་ཚད་ཁྲི་བཅོ་ལྔ་ཙམ་ཡོད་པའི་གཟུངས་གཞུག་ལ་བཀའ་བསྟན་འགྱུར་ཆ་ཚང་རེ་ཡོད་ཅིང་། སེང་ལྕམ་འབྲུག་མོའི་ཐག་ཆས་ཆ་ཚང་ཞིག་ཀྱང་ཐུབ་པ་དེའི་གཟུངས་གཞུག་ཏུ་ཡོད་པར་གྲགས། དེ་ནི་སྐྱིད་ལྡེ་ཉི་མ་མགོན་གྱིས་མཐོ་ལྡིང་དང་མི་རིང་བའི་མཁར་བར་མ་ཞེས་པའི་རི་རྩེར་གདན་དྲངས་པར་བརྟེན་ཐུབ་དབང་དེར་རྩེ་ལྷ་ཉི་མ་མགོན་ཟེར་བ་ཡིན་འདུག ཐུབ་དབང་གི་སྐུ་མདུན་དུ་ལིའི་མཆོད་རྟེན་འདོམ་གང་དང་། བརྒྱད་སྟོང་པ་གསེར་བྲིས་གླེགས་བམ་གཅིག འདུ་ཁང་གི་སྒོ་མཆོར་གཡས་གཡོན་དུ་རྒྱལ་ཆེན་སྡེ་བཞི་ཐོག་ཚད་རེ་ཙམ་ཡོད། ལྷོ་ངོས་སུ་མགོན་ཁང་དང་བྱང་ངོས་སུ་རུང་ཁང་ཀ་བཞི་མ་ཞིག་བཅས་ཡོད་དོ། །
ལྷ་ཁང་དཀར་པོ་ནི་ཕྱི་ལོགས་ཀྱི་གྱང་དཀར་པོ་ཡིན་པས་མཚན་དེ་ལྟར་ཐོགས་ཤིང་། དེ་ཡང་ཕྱིས་སུ་བཏགས་པར་སྣང་། ལྷ་ཁང་དེའི་མིང་རྙིང་པ་ནི་ལྷ་ཁང་འཇིག་རྟེན་རྒྱན་ཞེས་འབོད་ལ། ཆེས་སྔ་ཤོས་ཤིག་དུས་རབས་༡༦པའི་མཐོ་ལྡིང་དགོན་གྱི་ཁྲི་འཛིན་ཤྭནྟི་བ་བློ་གྲོས་རྒྱལ་མཚན་གྱི་རྣམ་ཐར་ནང་བྲིས་ཡོད། སྤྱི་ལོ་༡༩༣༧ལོར་བསྒྲིགས་པའི་མཐོ་ལྡིང་དགོན་གྱི་དཀར་ཆག་ནང་མིང་དེ་ཡང་བེད་སྤྱོད་བཏང་འདུག ལྷ་ཁང་དཀར་པོའི་ལྡེབས་རིས་དང་ལྕམ་དྲལ་ཚོན་རིས་བཞེངས་པའི་དུས་ཚོད་འཁྲུལ་མེད་ཅིག་ད་སྔའི་ཡིག་ཚང་ཁག་ཏུ་ཁུངས་སྐྱེལ་ཐབས་བྲལ་ཡང་། ལྷ་ཁང་དེ་ནི་གུ་གེ་མཁན་ཆེན་ངག་དབང་གྲགས་པས་དུས་རབས་༡༥པའི་དུས་སྨད་དུ་མཐོ་ལྡིང་ལ་འབྱོར་བའི་རྗེས་སུ་ཕྱག་བཏབ་པ་དང་། ཤྭནྟི་བ་བློ་གྲོས་རྒྱལ་མཚན་སྤྱི་ལོ་༡༥༣༩ལོར་མཐོ་ལྡིང་དགོན་དུ་འབྱོར་བའི་སྐབས་ལྷ་ཁང་དེ་བཞེངས་ཟིན་པའི་གནས་ཚུལ་བཅས་ལ་གཞིགས་ན། ཕལ་ཆེར་དུས་རབས་༡༥པའི་དུས་མཇུག་གམ་ཡང་ན་དུས་རབས་༡༦པའི་དུས་མགོའི་བར་བཞེངས་པ་རིག་པས་དཔགས་ཐུབ། ལྷ་ཁང་འདི་ཚོམས་ཆེན་དང་སྒོ་མཆོར་གཉིས་ལས་གྲུབ། ཆུ་རྡོ་བཏིང་བའི་ཚོགས་ཆེན་འདིར་ཁྱོན་ཀ་བ་༤༢ཡོད་པ་དང་། རྒྱ་ཁྱོན་ལ་རྨིད་གྲུ་བཞི་མ་༥༥༥ཡོད། ནུབ་ངོས་ཀྱི་གྱང་དང་ཉེ་བའི་བྱང་ངོས་སུ་མཆོད་རྟེན་གཅིག་འདུག དེ་ནི་ཕལ་ཆེར་དུས་རབས་༡༨པའི་རྗེས་སུ་བཞེངས་པ་ཞིག་ཏུ་སྣང་།
གསེར་ཁང་ལྷ་ཁང་ལ་ད་ལྟ་ལྷ་ཁང་མདུན་རྒྱབ་ཁག་གཉིས་སུ་ཕྱེ་ཞིང་། དེ་གཉིས་ཀྱི་རྒྱ་ཁྱོན་ལ་རྨིད་གྲུ་བཞི་མ་༢༤དང་༡༢རེ་བཅས་ཡོད། ལྷ་ཁང་རྒྱབ་མ་དེ་བོད་ཀྱི་ལོ་རྒྱུས་ཡིག་ཚང་ཁག་དང་། སྤྱི་ལོ་༡༩༣༣ལོར་དབྱི་ཐ་ལིའི་མཁས་པ་ཏུའུ་ཆིས་མཐོ་ལྡིང་དགོན་པར་བརྟག་དཔྱད་བྱས་པའི་ཟིན་བྲིས་ལྟར་ན། ལྷ་ཁང་འདིར་རྒྱ་ཕིབས་གསུམ་བརྩེགས་ཅན་རྩེ་མོ་གྲུ་བཞིའི་དབྱིབས་བཅས་ཆ་ཚང་བཞུགས་ཡོད་ཅེས་གསུངས་མོད་ཀྱང་ད་ལྟ་ལྷ་ཁང་ཐོག་རིམ་གཅིག་ལས་མི་འདུག དེའི་ནང་དུ་མཐོ་དམའ་མི་གཅིག་པའི་ཁྲི་ཆུང་ཆུང་གཉིས་བཞེངས་ཡོད་ལ། མཐོན་པོ་དེ་ཇོ་བོ་རྗེའི་བཞུགས་ཁྲི་དང་དམའ་མོ་དེ་ལོ་ཆེན་རིན་ཆེན་བཟང་པོའི་བཞུགས་ཁྲི་རེད་ཟེར། དཀྱིལ་དུ་ས་ཁྲི་ཡི་དཀྱིལ་འཁོར་ཞིག་བཞེངས་འདུག གཞན་ལྷ་ཁང་འདི་ནི་ཇོ་བོ་རྗེས་བྱང་ཆུབ་ལམ་གྱི་སྒྲོན་མེ་གསུངས་ས་ཡིན་པ་རྣམ་ཐར་ཁག་ཏུ་གསལ།
ཕྱི་གནོན་མཆོད་རྟེན་བཞི་ལས་བྱང་ལྷ་བབ་མཆོད་རྟེན་ནི་དེང་གི་མཐོ་ལྡིང་དགོན་གྱི་ལྕགས་རིའི་ཕྱི་རུ་གནས་ཤིང་། ཕྱིའི་བཟོ་བཀོད་དང་རྣམ་པ་གང་ལ་བལྟས་ཀྱང་མཆེད་རྟེན་བཞེངས་ནས་དུས་ཡུན་རིང་པོ་ཞིག་འགོར་བ་དཔོག་ཐུབ། དེའི་གཟུངས་གཞུག་ལ་སངས་རྒྱས་འཕེལ་གདུང་མ་ག་དྷ་བྲེ་གང་། ཤེས་ལས་གྲུབ་པའི་སངས་རྒྱས་ཀྱི་སྐུ་ཁྲུ་གང་ས་ལ་མ་ཐུག་ཁྲུ་གང་གནམ་ལ་མ་ཐུག་པ་གཅིག་དང་། སྐལ་བའི་མར་མེ་དང་སྐལ་བའི་ཡོན་ཆབ་སོགས་ཡོད། ཚེས་བཟང་དུས་བཟང་ལ་སངས་རྒྱས་ཀྱི་རིང་བསྲེལ་རྙེད་རྒྱུ་ཡོད་སྐད། དེ་བཞིན་ནུབ་ཕྱོགས་ཀྱི་ས་ཙྪའི་མཆོད་རྟེན་ཆུང་ཆུང་བརྒྱ་དང་བརྒྱད་གྲལ་སྟར་དུ་བཞེངས་པའི་ནང་དུ་ལོ་ཆེན་རིན་ཆེན་བཟང་པོའི་ཕྱག་ཕྲེང་རྡོག་རེ་གཟུངས་གཞུག་ཏུ་འབུལ་ཡོད་ཟེར། གཞན་དགོན་པ་འདིའི་འགངས་ཆེ་བའི་རྟེན་ལ་འབྲོང་ཀ་པ་ལའི་ར་ཅོ། བྱ་ཁྱུང་རྒོད་ཀྱི་མཆུ་ཏོ། མཚོ་ལུག་མ་མོའི་གྲོའི་སུག་རྩེ། གེ་སར་རྟ་ཡི་སྨག་ཁྲན། སྲིད་པའི་བྲང་ལུག ཤྭ་བའི་རྭ་ཅོ། སེར་བ་བཀག་བྱེད་ཀྱི་དུང་དཀར། ཡེ་ཤེས་འོད་ཀྱི་དབུ་ཐོད། གླིང་སེང་ཆེན་གྱི་ཕྱག་དཔེ། རྟ་མགྲིན་གྱི་ཕུར་པ། གནམ་ལྕགས་ལེགས་པོ། གསེར་གྱི་ཐུབ་དབང་། ལོ་ཆེན་རིན་ཆེན་བཟང་པོའི་ཕྱག་སྦུབ་དང་ཁོང་གི་ཞབས་རྗེས་སོགས་ཡོད་པར་གྲགས།།
བཞི། དགོན་པའི་ལྡེབས་རིས།
དེ་ཡང་མཐོ་ལྡིང་དགོན་གཙོ་བྱས་པའི་མངའ་རིས་ཕྱོགས་ཀྱི་དགོན་སྡེ་ཁག་གི་ལྡེབས་རིས་ནི་ད་ལྟའི་ཆར་རྒྱལ་ཁབ་ཕྱི་ནང་ཀུན་ཏུ་སྙན་པའི་གྲགས་པ་རྒྱས་ཡོད་ལ། ལྡེབས་རིས་བཞེངས་པའི་དུས་སྔ་ཞིང་ལྡེབས་རིས་སྒྱུ་རྩལ་གྱི་རྣམ་པ་ཕུན་སུམ་ཚོགས་པས་བོད་ཁུལ་གཞན་དག་དང་བསྡུར་ན་ཐུན་མིན་གྱི་བཞེངས་སྟངས་ཤིག་ཆགས་ཡོད་པ་རེད། ད་ལྟ་མཇལ་རྒྱུ་ཡོད་པའི་མཐོ་ལྡིང་དགོན་གྱི་ལྡེབས་རིས་དག་ནི་ལྷ་ཁང་དམར་པོ་དང་། ལྷ་ཁང་དཀར་པོ། བརྒྱ་རྩ་ལྷ་ཁང་། གསེར་ཁང་ལྷ་ཁང་བཅས་ཀྱི་ནང་དུ་ཡོད་ལ། བརྒྱ་རྩ་ལྷ་ཁང་གི་ལྡེབས་རིས་མང་ཕྱོགས་དུས་འགྱུར་རབས་དང་རིམ་པའི་ཁྲོད་འཇིག་ཟིན་པས་ཆ་ཚང་བ་ཞིག་ལྷག་མེད་ཀྱང་། ཕྱོགས་བཞིའི་མཆོད་རྟེན་ནང་དུ་སྔར་གྱི་ལྡེབས་རིས་འགའ་ཤས་མཐོང་རྒྱུ་འདུག ཤར་བྱང་གི་མཆོད་རྟེན་ནང་དུ་ཆུས་འཇིག་པའི་བརྗོད་དོན་གྱི་རི་མོ་ཞིག་བྲིས་ཡོད་ཅིང་། ནུབ་བྱང་གི་མཆོད་རྟེན་ནང་དུ་ཞབས་ཏོག་བསྒྲུབ་བཞིན་པའི་བུད་མེད་གསུམ་གྱི་གཟུགས་བརྙན་བྲིས་འདུག ཟླུམ་ཞིང་སྒོར་བའི་ངོ་གདོང་དང་། སྒེག་ཉམས་ལྡན་པའི་བྱད་གཟུགས་སོགས་ལས་བལྟས་ཚོད་ཀྱིས་ནང་བསྟན་བརྗོད་བྱར་བྱས་པའི་ལྡེབས་རིས་ཞིག་ཡིན་པ་ངོས་ཟིན་དཀའ་བར་སྣང་། གཞན་དེ་དག་གི་རྒྱན་གོས་དང་གོས་རིས་སོགས་ལས་གནའ་བོའི་པར་སིག་③སྒྱུ་རྩལ་གྱི་ཤན་ཤུགས་ཐེབས་ཡོད་པ་རྟོགས་སླ་ཞིང་། ལྡེབས་རིས་དེ་དག་ནི་དུས་རབས་བཅུ་པའི་ནང་སྟེ་དགོན་པ་ཕྱག་འདེབས་དུས་སུ་བྲིས་པར་བཤད་ལ། ལྷ་ཁང་གཞན་དག་གི་ལྡེབས་རིས་ལས་དུས་ཆེས་སྔ་བོ་ཡོད་པས་དེ་དག་ལ་ཁ་ཆེ་དང་ཤར་དབུས་རྒྱལ་ཁབ་ཕྱོགས་ཀྱི་ནང་པའི་ལྷ་བཞེངས་ལུགས་ཀྱི་ཁྱད་ཆོས་ཅུང་མངོན་གསལ་དོད་པོ་འཛོམས་འདུག དེ་ཡང་ལོ་ཙྪ་བ་རིན་ཆེན་བཟང་པོའི་འཁྲུངས་རབ་རྣམ་ཐར་འབྲིང་པོ་ཀ་དཔྱད་རིན་ཆེན་སྒྲོན་མེ་ཞེས་པ་རུ། “བླ་མ་ལོ་ཙྪ་བ་ནི་ཁ་ཆེ་རུ་སློབ་མ་རྣམས་ཀྱི་མགོ་འདྲེན་དང་། ཆོས་ཀྱི་གཞུག་མ་ཞུ་བ་ལ་ལོ་དྲུག་འགོར་རོ། །ལོ་དྲུག་ནས་ལྷ་བཟོ་བ་སུམ་ཅུ་སོ་གཉིས་དང་ཡུལ་དུ་ཕེབས་པས། ལྷ་བླ་མ་ཡེ་ཤེས་འོད་སྙུང་བ་གསན་ནས་མྱུར་དུ་ཞལ་མཇལ་དུ་བྱོན་པས་སྙུང་གཞི་དྲག་པོ་གཅིག་གིས་ཟིན་ནས་ཞལ་མ་འཇལ་ལོ།”ཞེས་④ལོ་ཙྰ་བས་ཁ་ཆེའི་སྒྱུ་རྩལ་བ་༣༢ སྤྱན་དྲངས་པའི་གནས་ཚུལ་ནི་སྤྱི་ལོ་༩༩༦ལོར་བཞེངས་པའི་བརྒྱ་རྩ་ལྷ་ཁང་གི་ལྡེབས་རིས་འདི་དག་གི་ལྷ་བཞེངས་སྟངས་དང་སྒྱུ་རྩལ་གྱི་ཁྱད་ཆོས་སོགས་ལས་ལྷག་ཏུ་བདེན་ཁ་སྤྲོད་ནུས་པར་སེམས།
ལྷ་ཁང་དམར་པོའི་ལྡེབས་རིས་དང་ལྕམ་དྲལ་ཚོན་རིས་ནི་དུས་རབས་༡༥པའི་ནང་དུ་བྲིས་པ་དང་། ལྷ་ཁང་གི་བྱང་ངོས་ཀྱི་ལྡེབས་རིས་ནི་སྟོན་པ་ཤྰཀྱ་ཐུབ་པ་དགྲ་བཅོམ་པ་བཅུ་དྲུག སངས་རྒྱས་སྨན་ལྷ་དང་སྟུང་བཤགས་ཀྱི་ལྷ་སུམ་ཅུ་སོ་ལྔས་བསྒྲུབ་པ་ཞིག་ཡིན། ལྡེབས་རིས་ཀྱི་སྐུ་བརྙན་གཤམ་དུ་མཆོད་སྦྱིན་ལྷ་དང་ཀླུ་རྒྱལ། སྟོན་པའི་སྐྱེས་རབས་ཀྱི་ནང་དོན་ཡིན། ཤར་ལྷོ་བྱང་གསུམ་གྱི་གྱང་ལྡེབས་ཀྱི་རི་མོ་གསང་སྔགས་རྡོ་རྗེ་ཐེག་པའི་དཀྱིལ་འཁོར་དང་ངན་སོང་འདྲེན་པའི་དཀྱིལ་འཁོར། ཆོས་སྐུའི་ཞིང་ཁམས་ཀྱི་འཇམ་དབྱངས་དཀྱིལ་འཁོར་བཅས་ནི་དུས་རབས་༡༥པར་བྱོན་པའི་བུ་སྟོན་རིན་ཆེན་གྲུབ་ཀྱི་གསང་རྒྱུད་རྒྱུད་བཞིའི་ནང་གསེས་རྣལ་འབྱོར་རྒྱུད་ཀྱི་ཁོངས་སུ་གཏོགས་པ་ཞིག་ཡིན། སྤྱིའི་ཆ་ནས་བལྟས་ན། ནུབ་ཀྱི་གྱང་དང་ཉེ་བའི་བྱང་ངོས་ཀྱི་རྗེ་ཙོང་པ་ཡབ་སྲས་དང་། ཤར་གྱི་གྱང་དང་ཉེ་བའི་བྱང་ངོས་ཀྱི་གཤིན་རྗེའི་སྐུ་བརྙན། དེ་མིན་སྒོ་མཆོར་སྟེང་གི་མགོན་པོ་བེར་ནག་སྐུ་བརྙན་བཅས་རི་བོ་དགེ་ལུགས་པའི་དམིགས་བསལ་གྱི་དད་མོས་བྱེད་པའི་ཁྱད་ཆོས་ཕུད། སྤྱིར་བཏང་རྩ་བའི་ཆ་ནས་མངའ་རིས་ས་ཁུལ་དུ་དར་ཁྱབ་ཆེ་བའི་དུས་རབས་༡༡-༡༢པའི་ལྡེབས་རིས་ཀྱི་བརྗོད་བྱ་རྒྱུད་འཛིན་བྱས་ཡོད་པར་སྣང་། ལྡེབས་རིས་སྒྱུ་རྩལ་གྱི་ཉམས་འགྱུར་ཐད་ནས་བརྗོད་ནའང་ཁ་ཆེ་དང་དབུས་ཤར་གྱི་ཁྱད་ཆོས་ཟབ་མོ་ཡོད་པ་མངོན་འདུག་སྟེ། རི་མོའི་འཁྱིལ་སྟངས་དང་མི་སྣའི་གཤིས་ཀ རྒྱན་གོས་ཀྱི་སྤུས་ཚད་དང་རྒྱན་རིས་ཀྱི་རྣམ་པ་སོགས་སྤྱིའི་ཆ་ནས་ཞིབ་ཆ་དོད་པའི་རྣམ་པ་མངོན་པ་མ་ཟད། བཟོ་བཀོད་ཀྱི་ཁྱད་ཆོས་དང་སྒྱུ་རྩལ་གྱི་ཆུ་ཚད་ཀྱང་དུས་རབས་གཅིག་གི་ནང་དུ་བཞེངས་པའི་ལྷ་ཁང་གཞན་དག་ལས་མངོན་པར་འཕགས་ཡོད། ལྷ་ཁང་དཀར་དམར་གཉིས་གུ་གེའི་མཁན་ཆེན་ངག་དབང་གྲགས་པས་མཐོ་ལྡིང་དགོན་དོ་དམ་གནང་བའི་སྐབས་སུ་ཕྱག་བཏབ་པ་ཞིག་ཡིན་ལ། ལྷ་ཁང་དཀར་དམར་གཉིས་ཀྱི་ལྡེབས་རིས་བཞེངས་པའི་ལོ་ཚིགས་ལ་བརྟག་ན་ལྷ་ཁང་དམར་པོའི་ལྡེབས་རིས་དེ་དཀར་པོ་ལས་ཅུང་ཕྱིས་སུ་བྲིས་པར་མངོན་ཡང་རི་མོའི་སྒྱུ་རྩལ་གྱི་ཉམས་འགྱུར་དང་བཟོ་བཀོད་ཀྱི་ཁྱད་ཆོས་གཉིས་སུ་མེད་པར་སྣང་།
ལྷ་ཁང་དཀར་པོའི་ནང་གི་ལྡེབས་རིས་ཀྱི་བརྗོད་བྱ་ཅུང་རྒྱ་ཆེ་བར་མཐོང་སྟེ། ཤར་དང་ལྷོ་དང་ནུབ་བཅས་ཀྱི་གྱང་ལྡེབས་ཀྱི་གཤམ་དུ་བོད་ཡིག་གི་མཚན་བྱང་གསེར་བྲིས་མ་ཡོད། ཤར་གྱི་ལྡེབས་རིས་ཀྱི་བྱང་ངོས་ནས་དབུ་བརྩམས་ཏེ་གཡས་སྐོར་དུ་བསྐྱོད་དེ་ནུབ་ཀྱི་ལྡེབས་རིས་ཀྱི་བྱང་ངོས་མཚམས་སུ། རྗེ་ཙོང་ཁ་པའི་ཡོན་ཏན་གཞི་གྱུར་མའི་བརྗོད་བྱ་ཧྲིལ་བོ་རི་མོའི་ལམ་ནས་མཚོན་པར་བྱས་འདུག གསུང་གི་ནང་དོན་རྣམས་ལྡེབས་རིས་ཀྱི་ལམ་ནས་མཚོན་པར་བྱས་པ་ནི་ཡོན་ཏན་གཞི་གྱུར་མའི་བརྗོད་བྱར་སྔར་ལས་གོ་བ་ལེན་བདེ་བའི་ཆེད་དུ་བཞེངས་པར་མངོན། ནུབ་ངོས་ཀྱི་ལྡེབས་རིས་ཆར་ཆུས་བརླན་ནས་འདག་ཟིན་པས། ཤར་ངོས་ཀྱི་ལྡེབས་རིས་ཉར་ཚགས་བྱས་པ་ལེགས་ཤོས་རེད། བྱང་གི་གྱང་ངོས་སུ་བཞུགས་ཁྲིའི་རྒྱབ་ཡོལ་ཞིག་དང་། དབུས་སུ་སྟོན་པ་ཤྰཀྱ་ཐུབ་པ་དང་བསྐལ་བཟང་སངས་རྒྱས་སྟོང་སྐུ་ཡོད། སྟོན་སྐུའི་གཡས་གཡོན་གཉིས་སུ་ཞིག་རལ་དུ་སོང་པའི་རྒྱབ་ཡོལ་བརྒྱད་འདུག ཏུའུ་ཆིས་ཡི་རྟོག་ཞིབ་ཟིན་ཐོ་ལྟར་ན་དེ་སྔ་འདིར་སངས་རྒྱས་སྨན་བླ་བརྒྱད་བཞུགས་ཡོད་པ་རྟོགས་ཐུབ། སྟོན་པའི་བཞུགས་ཁྲིའི་གཤམ་གྱི་སྟོང་ཆ་རྣམས་སུ་རི་དྭགས་དང་མུ་འབྲེལ་མེ་ཏོག གྱད་མིའི་སྣང་བརྙན་སོགས་རི་མོའི་མཛེས་རྒྱན་སྣ་ཚོགས་ཀྱིས་སྤྲས་འདུག་པས། ཤར་དབུས་སྒྱུ་རྩལ་གྱིས་མངའ་རིས་ཕྱོགས་ཀྱི་ནང་བསྟན་རི་མོར་ཤུགས་རྐྱེན་ཐེབས་པ་མངོན་ཡོད། ཤར་ངོས་སུ་འབུར་གཟུགས་དོད་པའི་སྐུའི་རྒྱབ་ཡོལ་ཞིག་ལས་མེད་ཀྱང་། ཤར་ནུབ་ཀྱི་ལྡེབས་རིས་རི་མོའི་སྤྱིའི་བཞེངས་སྟངས་དང་ཁྱད་ཆོས་ལས་སྔོན་མར་སྒྲོལ་ལྗང་བཞུགས་ཡོད་པ་དཔག་ཐུབ་ཟེར། དེ་ནས་རིམ་པ་བཞིན་རྗེ་ཙོང་ཁ་པ་དང་། ལོ་ཆེན་རིན་ཆེན་བཟང་པོ། གདུགས་དཀར། ལོ་གྱོན་མ། འོད་ཟེར་མ། དབྱངས་ཅན་ལྷ་མོ་བཅས་ཡིན། སྐུ་བརྙན་དེ་དག་གི་དབུ་རྒྱན་དང་སྐྲའི་ཐོར་ཅོག དཔུང་དར། སྨད་གཡོག སྙན་རྒྱན། དཔུང་རྒྱན། མགུལ་རྒྱན་སོགས་རྣམ་པར་མཛེས་ལ་སྐུ་བརྙན་དེ་དག་གི་རྒྱབ་ཡོལ་སྟེང་གི་མཛེས་རྒྱན་དང་པད་གདན་སྟེང་གི་པད་འདབས། དར་འཕན། པད་ཁྲིའི་འོག་གི་འདེགས་འགྱོག་སོ་སོ་མི་འདྲ་ཞིང་། ལྷ་བཟོ་བས་རི་མི་དེ་དག་འབྲི་བཞེངས་བྱེད་སྐབས་ཞིབ་ཚགས་ལྡན་ལ་གསར་བཏོད་ཀྱི་འཆར་སྣང་ཕུན་སུམ་ཚོགས་པ་རྟོགས་ནུས། ནུབ་ངོས་སུ་བྱང་ནས་འགོ་བཙུགས་ཏེ་ལྷོ་ངོས་བར་དུ་ལྡེབས་རིས་རི་མོ་དགུ་ཡོད། དང་པོ་དེར་རྒྱབ་ཡོལ་དང་པད་གདན་ལས་ལྷག་མེད་ཀྱང་ཚོད་དཔག་བྱས་པ་ལྟར་ན་སྒྲོལ་དཀར་གྱི་སྐུ་བཞེངས་ཡོད་ཟེར། དེའི་སྟེང་དུ་སྤྱར་རས་གཟིགས་བཞེངས་ཡོད། རི་མོ་གཉིས་པ་ནི་ལྷ་བླ་མ་ཡེ་ཤེས་འོད་དང་ཇོ་བོ་རྗེ་དཔལ་ལྡན་ཨ་ཏི་ཤ་དང་། གསུམ་པ་ནི་འོད་དཔག་མེད་གཡས་གཡོན་དུ་སྤྱན་རས་གཟིགས་སྐུ་མདོག་དཀར་པོ་དང་སྔོན་པོ་མཐུ་ཆེན་ཐོབ་བཅས་ཡིན། དེ་ནས་བྱང་སེམས་ཀྱི་སྐུ་བརྙན་ཆ་གཅིག་ཡོད། ལྡེབས་རིས་དེ་༢༠༠༥ལོའི་སྔོན་དུ་འདམ་གྱིས་ཡོངས་སུ་བསྒྲིབས་ཡོད་ཀྱང་། རྗེས་སུ་རིག་དངོས་སྲུང་སྐྱོབ་ཆེད་ལས་པས་གཙང་སེལ་བྱས་རྐྱེན་ད་ལྟ་མཇལ་ཐུབ། དེ་ནས་རིམ་པ་བཞིན་སྤྱན་རས་གཟིགས་དང་རྡོ་རྗེ་རྣམ་འཇོམས། དེའི་ལྷ་ངོས་ཀྱི་ལྡེབས་རིས་འཇིག་ཟིན་ཡང་ཚོན་རྩིའི་ཆ་ཤས་ལས་ཁྲོ་བོའི་སྐུ་ཞིག་ཏུ་ངོས་ཟིན་ཡོད་ཟེར། ཆེས་ལྷོ་ངོས་སུ་སྐྱེས་རབས་ཀྱི་བརྗོད་བྱ་གཟུགས་བརྙན་ལྡན་པའི་ལམ་ནས་བཀོད་འདུག སྒོ་འགྲམ་གཡས་གཡོན་གྱང་གི་ཤར་ངོས་སུ་རྣམ་ཐོས་སྲས་གཙོ་འཁོར་དང་། ནུབ་ངོས་སུ་སྤྱན་རས་གཟིགས་དབང་ཕྱུག་ཡིད་བཞིན་ནོར་བུ་དང་རྟ་མགྲིན་ཁྲོ་བཅུ་ལས་གྲུབ་པའི་དཀྱིལ་འཁོར་གྱི་ལྡེབས་རིས་ཡོད། ལྷ་ནུབ་ཀྱི་ངོས་སུ་དེ་སྔོན་རྡོ་རྗེ་འཇིགས་བྱེད་དང་། སྒོ་ཐོག་ཏུ་མགོན་པོ་བེར་ནག་ཕྱག་གཉིས་དང་། ཕྱག་བཞི་བ། ཕྱག་དྲུག་པ་བཅས་བྲིས་ཡོད་པར་གྲགས།
གསེར་ཁང་ལྷ་ཁང་ནང་དུ་རྣམ་སྣང་དང་གསང་འདུས། བདེ་མཆོག་དང་དུས་འཁོར་བཅས་ཀྱི་དཀྱིལ་འཁོར་སྣ་ཚོགས་ཡོད་ཅེས་གསུངས་མོད་ཀྱང་ཕྱིས་སུ་ཉར་ཚགས་མ་ཐུབ་པའི་རྐྱེན་གྱིས་ད་ལྟ་ལྡེབས་རིས་ཆ་ཚང་ཞིག་མི་འདུག བྱང་ངོས་ཀྱི་དཀྱིལ་འཁོར་དེའི་འདབས་ནས་གྲུ་བཞི་ནར་མོའི་དབྱིབས་ཀྱི་ལྡེབས་རིས་ཤིག་བཀོག་ནས་ཁྱེར་སོང་བ་ད་ལྟ་རྒྱ་གར་དུ་བཞུགས་པའི་བཤད་སྲོལ་འདུག པཎ་ཆེན་བསོད་ནམས་གྲགས་པའི་བཀའ་གདམས་གསར་རྙིང་གི་ཆོས་འབྱུང་དུ། མཁན་ཆེན་ངག་དབང་གྲགས་པས་མཐོ་ལྡིང་གསེར་གྱི་གཙུག་ལག་ཁང་ཕྱག་བཏབ་ཅིང་། ཁོང་གིས་མི་རྣམས་ལ་ཐེག་ཆེན་ཆོས་ཀྱིས་བདེ་བ་བསྟན་ཞེས་འཁོད་ཀྱང་། ༡༩༣༣ལོར་དབྱི་ཐྰ་ལིའི་མཁས་པ་ཏུའུ་ཆིས་ཡིས་མཐོ་ལྡིང་དགོན་ལ་རྟོག་ཞིབ་བྱས་པ་ལྟར་ན། གསེར་ཁང་ལྷ་ཁང་གི་ལྡེབས་རིས་ནི་དུས་རབས་༡༥ཡས་མས་ལ་བྲིས་པ་རེད་ཅེས་གསུངས་འདུག་པ་ལས། གུ་གེ་རྒྱལ་པོ་རྩེ་ལྡེས་རིང་ཞི་བ་འོད་ཀྱིས་ཕྱག་བཏབ་པའི་ལྷ་ཁང་དེ་མཁན་ཆེན་ངག་དབང་གྲགས་པའི་སྐུ་རིང་ལ་བསྐྱར་བཞེངས་གནང་བའམ་ཡང་ན་ལྡེབས་རིས་བསྐྱར་བྲིས་བྱས་པ་རྟོགས་སླ། དེ་བས་མཐོ་ལྡིང་དགོན་ལ་དགོན་པ་ཟེར་ཡང་དོན་དངོས་སུ་རིན་ཐང་གཞལ་དུ་བྲལ་བའི་གནའ་བོའི་ལྡེབས་རིས་ཀྱི་བང་མཛོད་དམ་ཡང་ན་འགྲེམ་སྟོན་བར་ཁྱམས་ཆེན་པོ་ཞིག་དང་གཉིས་སུ་མ་མཆིས་པར་སྣང་།
ལྔ། ཆོས་ཐོག་དང་འདོན་ཆོག
དགོན་འདིར་ལོ་རེའི་བོད་ཟླ་དང་པོའི་ཚེས་གསུམ་ནས་ཉེར་གཅིག་བར་གསེར་ཚོགས་སྨོན་ལམ་ཆེན་མོ་དང་། ཚེས་བཅུ་བདུན་དང་བཅོ་བརྒྱད་ལ་གར་འཆམ་ཡོད། ཚེས་བཅུ་དགུ་ཉིན་གཏོར་རྒྱག་དང་། ཚེས་ཉི་ཤུ་ཉིན་ལ་རྟ་རྒྱུགས་རྩལ་སྟོན་ཡོད། ཚེས་ཉེར་གཅིག་ནས་སྨོན་ལམ་གྲོལ་བ་དང་། བོད་ཟླ་གཉིས་པའི་ནང་དཔལ་གསང་བ་འདུས་པའི་སྒྲུབ་མཆོད། བོད་ཟླ་གསུམ་པའི་ནང་འཇིགས་བྱེད་ཀྱི་སྒྲུབ་མཆོད་ཉིན་བདུན། བོད་ཟླ་བཞི་པའི་ནང་སྙུང་གནས་དཀར་པོ་ཆ་བརྒྱད། བོད་ཟླ་དྲུག་པའི་ཚེས་བཅོ་ལྔ་ནས་ཟླ་བདུན་པའི་གནམ་གང་བར་དབྱར་གནས་དང་། བོད་ཟླ་དགུ་པའི་ནང་ཁ་འབར་མིའི་གཏོར་རྒྱག་དང་། དགུ་པའི་ཚེར་ཉེར་གཉིས་ཀྱི་ལྷ་བབ་དུས་ཆེན་ལ་སྙུང་གནས། བོད་ཟླ་བཅུ་་པའི་ནང་ཀུན་རིགས་ཀྱི་སྒྲུབ་མཆོད་ཉིན་ལྔ། བོད་ཟླ་བཅུ་གཅིག་པའི་མགོན་ཁང་གི་ལོ་གཏོར་བརྗེ་བ་དང་འདུས་ཚོགས་ཡོངས་ཀྱིས་སྨན་བླའི་ཆོ་ག་གཏོང་བ་བཅས་ཡོད།
དྲུག དགོན་ལག་ཉེར་ལྔ།
མཐོ་ལྡིང་དགོན་པའི་དགོན་ལག་ཉེར་ལྔ་ཞེས་པ་ནི་རྒྱལ་དབང་སྐུ་ཕྲེང་ལྔ་བ་ངག་དབང་བློ་བཟང་རྒྱ་མཚོས་ཆོས་སྲིད་གཉིས་ལྡན་གྱི་མཛད་པ་སྐྱོང་བའི་སྐབས་སུ་རྩེ་རྣམ་རྒྱལ་གྲྭ་ཚང་དབུ་བརྙེས་ཤིང་དེར་མཐོ་ལྡིང་དགོན་པ་གཙོར་བཟུང་ཏེ་མངའ་རིས་དགོན་ཁག་ཉེར་ལྔ་ནས་ལོ་རེ་བཞིན་གྲྭ་བ་ལྔ་བཅུ་བསྡུས་པའི་སྲོལ་དར་བས། དེ་ནས་བཟུང་མངའ་རིས་མཐོ་ལྡིང་དགོན་ལག་ཉེར་ལྔ་ཞེས་འགོ་ཚུགས་པ་རེད། གཞན་དགོན་ལག་ཉི་ཤུ་རྩ་ལྔ་ཡོད་པ་དེ་དག་རེ་རེ་བཞིན་བགྲང་སྲོལ་མི་འདྲ་བ་མང་པོ་འདུག དེའང་དགོན་ལག་ཡིན་མིན་འབྱེད་བྱེད་གཙོ་བོ་ནི་སྒར་དཔོན་གོང་འོག་གི་མངའ་རིས་དབང་སྒྱུར་བྱེད་པའི་སྐབས་སུ་གྲྭ་རྒྱུན་ཡོད་མེད་ལ་བལྟས་ནས་དགོན་ལག་ཉེར་ལྔ་འབྱེད་པ་ཡིན་གཤིས། གྲྭ་རྒྱུན་ཡོད་པའི་གཤམ་གྱི་དགོན་ལག་འདི་དག་ནི་བརྩི་ཚུལ་ཡང་དག་པར་སྙམ་སྟེ། རུ་ཐོག་ལྷུན་གྲུབ་ཆོས་སྡིངས་དགོན། མདའ་བ་བཀྲ་ཤིས་དགོན། གདོང་པོ་རབ་བརྟན་ལྷུན་པོ་དགོན། ཁྱུང་དགའ་ལྡན་ལྷུན་རྩེ་དགོན། མ་ནམ་བྱང་ཆུབ་གླིང་དགོན། བེ་བཀྲ་ཤིས་ཆོས་གླིང་། དུས་དཀར་བཀྲ་ཤིས་ཆོས་གླིང་དགོན། དོ་ཤངས་དགོན། རི་བཀྲ་ཤིས་དགའ་དཔལ་དགོན། བྱེ་དཀར་རྣམ་རྒྱལ་ལྷ་རྩེ་དགོན། ཟ་རང་དགོན། བཏང་མཐོང་བ་དོན་ལྡན་དགོན། བླུགས་པ་དགོན། སྣུ་དྲག་ཐོང་མངོན་དགའ་དགོན། འཕུར་རི་དགོན། རོང་བྱང་ཆུབ་གླིང་དགོན། བར་ཀྱོག་ཕུན་ཚོགས་རབ་བརྟན་གླིང་དགོན། ཤང་རྩེ་དགོན། ཤངས་དགོན། མཐོ་ལྡིང་གསེར་གྱི་ལྷ་ཁང་བཅས་ད་ལྟ་རྒྱལ་ནང་དུ་ཡོད་པའི་དགོན་སྡེ་ཉི་ཤུ་དང་ཕྱི་རྒྱལ་དུ་ཡོད་པའི་དགོན་སྡེ་ལྔ་སྟེ། སྐྱི་ནོར་བུ་དགའ་འཕེལ་དགོན། ལྷ་ལུང་དགོན། བྲང་དཀར་དགོན། རྟ་ཕོ་ཐེག་ཆེན་ཆོས་གླིང་དགོན། མ་ཎི་དགོན་བཅས་སོ།།
མདོར་ན། གནས་འདི་ནི་བོད་ཀྱི་དབུས་ཁུལ་དང་ནུབ་ཁུལ། རྒྱ་གར་དང་ཁ་ཆེ། ཇ་ལྟའི་གནའ་ལམ་སོགས་ཀྱི་འགྲོ་འོང་གི་འབྲེལ་ཐག་གཙོ་བོ་ཡིན་ལ། གནའ་བོའི་དགོན་རྙིང་འདིར་ས་ཁོངས་དང་མི་རིགས་བརྒལ་བའི་ལྡེབས་རིས་སྒྱུ་རྩལ་གྱི་རྣམ་པ་མང་པོ་གཞི་གཅིག་ཏུ་འདྲེས་པ་ཡིས། རྒྱ་གར་དང་དབུས་ཤར། དེ་བཞིན་བོད་ཀྱི་ནང་བསྟན་ཆོས་ལུགས་སྒྱུ་རྩལ་དབར་གྱི་འབྲེལ་བ་དམ་པོ་ཡོད་པ་མཚོན་ནུས་ཤིང་། དེར་རིག་གནས་དང་སྒྱུ་རྩལ། སྤྱི་ཚོགས་ལོ་རྒྱུས་ཀྱི་རིན་ཐང་སོགས་བླ་ལྷག་ཏུ་ལྡན་པས་རིག་གཞུང་ཞིབ་འཇུག་མི་སྣས་མུ་མཐུད་དུ་རྟོག་ཞིབ་ཀྱི་གཏིང་ཇེ་ཟབ་དུ་གཏོང་རི་བ་སྙམ་མོ།།
དཔྱད་གཞིའི་ཡིག་ཆ་དང་མཆན།
གུར་མགོན་སྐྱབས། སྟོད་མངའ་རིས་ཀྱི་བཀྲ་ཤིས་སྒང་དགོན་པར་ཡུལ་དངོས་བརྟག་དཔྱད་བྱས་པའི་སྙན་ཞུ།[J] ནུབ་བྱང་མི་རིགས་སློབ་ཆེན་གྱི་རིག་གཞུང་དུས་དེབ། (བོད་ཡིག) ༢༠༡༤ལོའི་དེབ་དང་པོ། ཤ༦༡
བཅོ་ལྔ་ཚེ་རིང་གིས་བརྩམས། སྟོད་མངའ་རིས་ཀྱི་དགོན་སྡེའི་ལོ་རྒྱུས་དག་གསལ་མཐོང་བའི་མེ་ལོང་། [M] བོད་ལྗོངས་མི་དམངས་དཔེ་སྐྲུན་ཁང་། ༢༠༡༡ལོའི་ཟླ་༣པ། ཤ༡༨
པར་སིག Persiaཡི་སྒྲ་བསྒྱུར་ཡིན།
གུ་གེ་ཁྱི་ཐང་བ་ཛྙྰ་ན་ཤྲི་རི་སོགས། ལོ་ཆེན་རིན་བཟང་པོ་དང་། ཆག་ལོ་ཙཱ་བ་ཆོས་རྗེ་དཔལ། རྔོག་ལོ་ཙཱ་བློ་ལྡན་ཤེས་རབ་གསུམ་གྱི་རྣམ་ཐར། [G] སེར་གཙུག་ནང་བསྟན་དཔེ་རྙིང་འཚོལ་བསྡུ་ཕྱོགས་སྒྲིག་ཁང་ནས་བསྒྲིགས། ཤ༤༧